Aiman Banna Kata Wajah Dajjal Mirip Nabi Isa A.S Dan Rasulullah S.A.W

Dalam pengajian ilmu ‘aqidah, Sam’iyyat merupakan cabang perkara-perkara yang bersifat ghaib, wajib diimani dan perkhabaran tentangnya mestilah bersumber dari Al-Qur’an atau Hadith yang sahih, seperti kewujudan syurga dan neraka, titian sirat, melihat Allah di dalam syurga dan begitu juga dengan isu kemunculan Dajjal sebagai fitnah, iaitu ujian terbesar bagi orang-orang yang beriman.

Dajjal merupakan seorang makhluk yang berupa seperti seorang lelaki yang telah diperincikan ciri-ciri serta sifatnya melalui hadith-hadith Rasulullah sallallahu ‘alayhi wa sallam. Justeru, tidak wajar apabila seseorang berbicara tentang dajjal, dia sewenang-wenangnya memberi tafsiran tentang sifat dajjal tanpa merujuk kepada hadith-hadith ini sehingga kedengaranlah cerita-cerita pelik tentang dajjal, antaranya ke tahap yang dilakukan oleh seorang penulis muda, saudara Aiman Banna yang menyifatkan Dajjal sebagai seorang yang kacak dalam suatu video ringkas yang dimuatnaik ke akaun beliau.Bahkan melalui sebuah tangkap layar hantaran Instagram beliau pula, dengan semberono beliau mendakwa bahawa Dajjal itu mirip rupanya dengan Nabi ‘Isa ‘alayhissalam sedangkan Nabi ‘Isa pula menurut beliau, mirip dengan Nabi Muhammad sallallahu ‘alayhi wa sallam. Kedua kenyataan ini dibuat beliau sekitar Disember 2018 namun tidak pernah dibetulkan oleh beliau sehingga kini sehingga saya merasa terpanggil untuk meluruskan kesalahfahaman ini.

Pertama, hendaklah kita ketahui bahawa ada dari kalangan Sahabat Nabi yang pernah melihat Dajjal. Beliau adalah Sayyiduna Tamim Ad-Dari radhiyallahu ‘anhu, sepertimana yang diriwayatkan oleh Imam Muslim di dalam Sahihnya:

Diriwayatkan daripada Fatimah bint Qais radhiyallahu ‘anha, beliau berkata: “Saya telah mendengar muazzin Rasulullah sallallahu ‘alayhi wa sallam memanggil untuk solat. Saya pun pergi ke masjid dan solat bersama Rasulullah sallallahu ‘alayhi wa sallam

Apabila Rasulullah sallallahu ‘alayhi wa sallam selesai solat, Baginda duduk di atas mimbar lalu sambil tersenyum Baginda bersabda, “Setiap orang tetaplah duduk di tempat solatnya.” Kemudian Baginda bersabda: “Tahukah kamu kenapa aku mengumpulkan kamu semua?” Para sahabat menjawab: “Allah dan Rasul-Nya lebih mengetahui.” Kemudian Rasulullah sallallahu ‘alayhi wa sallam bersabda:

“Demi Allah, sesungguhnya aku mengumpulkan kamu bukanlah untuk suatu khabar gembira atau khabar buruk, akan tetapi aku mengumpulkan kamu kerana Tamim al-Dari, yang dahulunya seorang Nasrani kini telah memeluk Islam dan berbai’ah kepadaku. Ia telah mengatakan sesuatu yang pernah aku katakan kepada kalian tentang al-Masih Dajjal. Ia mengisahkan perjalanannya kepadaku bahawa dia belayar bersama 30 orang dari Kabilah Lakham dan Judzam dengan sebuah kapal laut. Kemudian mereka terumbang-ambing oleh ombak selama satu bulan. Hingga mereka terdampar di sebuah pulau di tengah laut di kawasan tempat terbenamnya matahari. Lalu mereka berehat di suatu tempat yang dekat dengan kapal.

“Kemudian, mereka mendarat di pulau tersebut dan bertemu dengan satu makhluk yang berbulu lebat, sehingga mereka tidak dapat menganggarkan mana ekornya dan mana kepalanya, kerana tertutup oleh bulunya yang terlalu banyak.

“Mereka berkata, “Celaka, dari jenis apakah kamu ini.”

“Ia menjawab, “Saya adalah Al-Jassasah.”

“Mereka bertanya, “Apakah Al-Jassasah itu?”

“Tanpa menjawab soalan mereka, lalu ia berkata, “Wahai kalian, lihatlah seorang lelaki yang berada di rumah terpencil itu. Sesungguhnya ia sangat ingin mendengar maklumat daripada kalian! “

“Tamim al-Dari berkata, “Ketika ia menjelaskan kepada kami tentang lelaki itu, kami pun terkejut kerana kami menyangka bahawa ia adalah syaitan. Lalu kami akan berangkat sehingga kami memasuki rumah tersebut, di sana terdapat seorang manusia yang paling besar (yang tidak pernah kami lihat sebelum ini) dalam keadaan terikat sangat kuat. Kedua-dua tangannya terikat ke bahunya, serta antara dua lutut dan kedua-dua mata kakinya terbelenggu dengan besi. “

“Kami berkata, “Celaka, siapakah kamu ini?” Ia menjawab, “Takdir telah menentukan bahawa kamu akan menyampaikan maklumat kepadaku, maka khabarkanlah kepadaku siapakah kamu ini?”

“Mereka menjawab, “Kami adalah orang-orang Arab yang berlayar dengan sebuah kapal, tiba-tiba kami menghadapi sebuah laut yang bergoncang, lalu kami terumbang-ambing di tengah laut selama satu bulan, dan terdamparlah kami di pulau ini. Lalu kami duduk di tempat yang berdekatan dengan kapal, kemudian kami masuk pulau ini, maka kami bertemu dengan seekor binatang yang sangat banyak bulunya yang tidak dapat dianggarkan mana ekor dan mana kepalanya kerana banyak bulunya.

“Maka kami berkata, “Celaka, apakah kamu ini?”

“Kami bertanya, “Apakah Al-Jassasah itu?”

“(Tanpa menjawab soalan kami), ia berkata, “Wahai kalian, lihatlah seorang lelaki yang berada di rumah terpencil itu. Sesungguhnya ia sangat ingin mendengar maklumat daripada kalian! “

“Lalu kami segera menuju tempat kamu ini dan kami terkejut bercampur takut kerana menyangka bahawa ia adalah syaitan. “

“Laki-laki besar yang terikat itu mengatakan, “Beritahu kepada saya tentang pohon-pohon kurma yang ada di Daerah Baisan?”

“Kami bertanya, “Apa yang ingin kamu ketahui tentangnya?”

“Ia berkata, “Saya bertanya sama ada pohon-pohon kurma itu berbuah?”

“Kami menjawab, “Ya.”

“Ia berkata, “Adapun pohon-pohon kurma itu maka hampir saja tidak akan berbuah lagi.”

“Kemudian ia berkata, “Beritahu kepadaku tentang Tasik Galilee.”

“Mereka berkata, “Apa yang ingin kamu ketahui tentangnya?”

“Ia bertanya, “Apakah ia masih tetap berair?”

“Mereka menjawab, “Airnya masih banyak.”

“Ia berkata, “Adapun airnya, maka hampir sahaja akan habis.”

“Kemudian ia berkata lagi, “Beritahu kepada saya tentang mata air Zugar.”

“Mereka menjawab, “Apa yang ingin kamu ketahui tentangnya?”

“Ia bertanya, “Apakah di sana masih ada air dan penduduk di sana masih bertani dengan menggunakan air dari mata air Zugar itu?”

“Kami menjawab, “Benar, ia berair banyak dan penduduknya bertani dari mata air itu.”

“Lalu ia berkata lagi, “Beritahu kepadaku tentang Nabi yang ummi (tidak boleh tulis baca), apa sajakah yang sudah ia perbuat?”

“Mereka menjawab, “Dia telah keluar dari Makkah dan menetap di Yathrib (Madinah).”

“Lalu ia bertanya, “Apakah ia diperangi oleh orang-orang Arab?”

“Kami menjawab, “Ya.”

“Ia bertanya, “Apakah yang dia lakukan terhadap mereka?”

“Maka kami memberitahu kepadanya bahawa Nabi itu telah menundukkan orang-orang Arab yang bersama dengannya dan mereka mentaatinya. “

“Lalu ia berkata, “Apakah itu semua telah berlaku?”

“Kami menjawab, “Ya.”

“Ia berkata, “Sesungguhnya adalah lebih baik bagi mereka untuk mentaatinya dan sungguh aku akan mengatakan kepada kamu tentang diriku. Aku adalah al-Masih Dajjal, dan sesungguhnya aku hampir saja yang dibenarkan untuk keluar. Maka aku akan keluar dan berjalan di muka bumi dan tidak ada satu pun negeri kecuali aku memasukinya dalam masa 40 malam selain Makkah dan Thaibah, kedua-dua negeri itu terlarang bagiku. Setiap kali aku ingin memasuki salah satu dari negeri itu maka aku dihadang oleh malaikat yang di tangannya ada pedang berkilau dan sangat tajam untuk menghambatku dari kedua-dua negeri tersebut. Dan di setiap jalan-jalan yang ada di Kota Madinah terdapat malaikat yang menjaganya. “

“Fatimah berkata, “Rasulullah sallallahu ‘alayhi wa sallam bersabda sambil menghentakkan tongkatnya di atas mimbar,” Inilah Thaibah, inilah Thaibah, inilah Thaibah (maksudnya Kota Madinah). Bukankah aku sudah menyampaikan kepada kamu tentang hal itu? “Para Sahabat menjawab,” Benar. Baginda sallallahu ‘alayhi wa sallam bersabda,”Saya tertarik dengan apa yang dikatakan oleh Tamim al-Dari, kerana ia bersesuaian dengan apa yang pernah aku sampaikan kepada kamu tentang dia (Dajjal) dan tentang Madinah dan Makkah. Ketahuilah, tempatnya (Dajjal) terletak di laut Syam atau laut Yaman. Ia datang dari arah Timur, dari arah Timur, dari arah Timur. Rasulullah SAW mengisyaratkan tangannya ke arah Timur.”

(Riwayat Muslim)

Di dalam hadith-hadith yang lain pula Rasulullah telah menjelaskan lagi rupa paras Dajjal, sehingga pada penghujung dalil-dalil berkenaan sifat dajjal nanti, anda sendiri dapat tentukan, apakah ciri-ciri yang disebutkan Baginda itu menggambarkan seorang yang kacak atau jelek?

Hadith pertama, dari riwayat Imam Al-Bukhari; bahawasanya Dajjal itu bertubuh Besar, kerinting rambutnya,berwarna kemerahan kulitnya serta buta sebelah matanya.

Daripada Abdullah ibn Umar Radhiyallahu ‘anhuma beliau berkata, sabda Rasulullah sallallahu ‘alayhi wa sallam :“Ketika aku sedang tidur, aku melihat diriku bertawaf di Ka’bah. Tiba-tiba (aku melihat) seorang lelaki yang berkulit sawo matang, berambut lurus (berada) diantara dua lelaki. Kepalanyaseakan-akan menitiskan air. Aku bertanya: “Siapakah orang ini?” Mereka menjawab: “(Isa) putera Maryam.” Kemudian aku menoleh dan (melihat) seorang lelaki berkulit kemerahan, bertubuh besar, berambut keriting, cacat mata kanannya, seakan-akan matanya seperti sebutir anggur yang tertonjol keluar(terapung di atas air). Aku berkata: “Siapa ini?” Mereka berkata: “Ini ialah Dajjal!” Orang yang paling mirip dengannya ialah Ibnu Qathan.”

Hadith Kedua: Dajjal itu pendek tubuhnya, bengkok kakinya serta buta matanya, sebagaimana yang diriwayatkan oleh Imam Ahmad di dalam Al-Musnadn dan Imam Abu Dawud di dalam Sunannya:

Daripada ‘Ubadah bin al-Samit Radhiyallahu ‘anhu, Rasulullah Rasulullah sallallahu ‘alayhi wa sallam bersabda: “Sesungguhnya aku telah menceritakan mengenai Dajjal kepada kamu hingga aku khuatir kamu tidak lagi mampu memahaminya. Sesungguhnya Masih al-Dajjal itu seorang lelaki yang pendek, berkaki bengkok, berambut kerinting, buta sebelah matanya, tidak terlalu tersembul dan tidak pula terlalu tenggelam. Jika kamu merasa bingung, ketahuilah sesungguhnya Tuhan kamu Tabaraka wa Ta’ala tidak buta sebelah.”

Hadith ketiga: Dajjal memiliki dahi yang luas dan bongkok tubuhnya, seperti yang diriwayatkan oleh Imam Ahmad di dalam Musnadnya:

Daripada Abu Hurairah Radhiyallahu ‘anhu, Rasulullah sallallahu ‘alayhi wa sallam bersabda: “Adapun Masih al-Dhalalah (Dajjal), maka sesungguhnya dia buta
sebelah matanya, dahinya lebar, dadanya bidang dan badannya agak bongkok.”

Hadith Keempat: Dajjal memiliki cop tulisan perkataan “KAFIR” ( ك ف ر) di dahinya, sebagaimana yang disebutkan oleh Imam Bukhari dan Muslim di dalam Sahih mereka, serta At-Turmudzi di dalam Sunannya:

Dari Anas bin Malik Radhiyallahu ‘anhu dia berkata Rasulullah sallallahu ‘alayhi wa sallam bersabda: Dia antara keduamatanya tertulis  kaf, fa, ra yang boleh dibaca tulisan itu oleh sekalian mukmin samada mereka yang tahu membaca ataupun buta huruf.

Maka jelaslah kepada kita akan sifat-sifat Dajjal, terpulang kepada anda untuk menilai apakah dengan sifat-sifat yang disebutkan di atas menggambarkan Dajjal seorang yang kacak? Anda tentukan sendiri.

Kedua; dakwaan Aiman tentang Dajjal itu menyerupai Nabi ‘Isa ‘alayhissalam, dan Nabi ‘Isa pula menyerupai Nabi Muhammad sallallahu ‘alayhi wa sallam. Saudara Aiman mendakwa dalam tangkap layar hantaran Instagram belaiu kononnya ada “hadith sahih” yang menyebutkan hal ini tanpa beliau mendatangkan hadith yang dimaksudkan.

Bagi menjawab persoalan ini, suka saya ingatkan pembaca agar merujuk kembali hadith pertama tentang sifat fizikal Dajjal di atas yang jelas menyebutkan tentang PERBEZAAN sifat Nabi ‘Isa dan Dajjal dari segi warna kulit serta keadaan rambut antara keduanya,maka mana mungkin dikatakan sama? Tambahan pula Rasulullah sallallahu ‘alayhi wa sallam jelas menyebutkan bahawa Dajjal agak mirip dengan Abdul ‘Uzza bin Qathan atau Ibn Qathan, sedangkan di dalam kitab Syamaail Muhammadiyyah, Imam At-Turmudzi membawakan hadith di mana Rasulullah dengan jelas menceritakan bagaimana Nabi ‘Isa seakan-akan mirip dengan Sayyiduna ‘Urwah bin Mas’ud sedangkan baginda mirip seperti moyang baginda, Nabi Ibrahim ‘alayhissalam, seperti berikut:

Dari Jabir Radhiyallahu ‘anhu dia berkata, Rasulullah sallallahu ‘alayhi wa sallam bersabda: “Telah diperlihatkan kepadaku akan rupa paras para Nabi, ketika aku melihat Musa seakan-akan seorang lelaki dari Bani Syanu’ah, sedangkan apabila aku melihat ‘Isa ‘alayhissalam aku meliat yang paling hampir miripnya ialah ‘Urwah bin Mas’ud, sedangkan apabila aku melihat kepada Ibrahim, ia mirip dengan sahabat kalian ini (di Baginda sendiri) sedangkan aku melihat Jibril (dalam rupa manusia) seakan-akan Dihyah.”

Maka jelaslah kepada kita, bahawa Dajjal tidak mirip dengan Nabi ‘Isa apatah lagi hendak dikatakan mirip pula dengan Nabi kita sallallahu ‘alayhi wa sallam. Saranan penulis agar saudara Aiman menarik balik kenyataannya yang bersifat menghina Rasulullah secara tidak langsung dengan menyamakan fizikal Dajjal dengan Baginda serta memohon maaf kepada umat Islam atas kekeliruan yang ditimbulkan.

Sangat disayangkan sekiranya kesilapan ini tidak diperbetulkan kerana beliau sememangnya ada potensi untuk digilap menjadi pendakwah, namun ilmu hendaklah mengatasi semangat, sehingga tidak berlaku seperti yang disebutkan oleh pepatah Arab : “menjadi kismis sebelum sempat menjadi anggur” iaitu tergesa-gesa hendak melalui fasa kehidupan tanpa belum cukup mtang dengan ilmu dan pengalaman.

Wallahu
A’lam

RUJUKAN:


16 Perkara Sukar Tapi Berbaloi Dipelajari

Semua perkara terbaik di dunia ini nampak percuma tetapi itu tidak bermakna kita perlu mengorbankan masa, tenaga dan kesungguhan untuk melakukannya. Lagilah kalau ia membabitkan kemahiran atau sikap penting dalam hidup. Nampak macam susah tapi bila kita belajar, ia sebenarnya boleh menjadikan kita lebih matang dalam mengharungi kehidupan yang semakin mencabar ini.

1. Empati.

“Buat apa tolong si Man tu? Dia tu kaya, kedekut pulak tu. Tak payah tolonglah.”
“Alah, buat apa nak derma dekat rumah anak yatim tu. Bazir duit aku je.”

Kita semua pernah dengar dialog sebegini tak kira masa atau tempat. Tapi tahukah anda, ia sebenarnya menunjukkan kurang rasa empati pada orang lain. Empati mengikut definisi Kamus Dewan ialah menyelami dan memahami perasaan atau emosi orang lain. Bila mana kita belajar memahami dan menyelami perasaan orang lain tak kira sama ada manusia atau haiwan dan berbeza warna kulit, fahaman atau agama, mudah untuk kita bersimpati dan memberi bantuan kepada orang yang memerlukan. Dan bagi yang berkecimpung dalam bidang perniagaan dan perkhidmatan, ia mendorong pekerja melihat kerjaya mereka bukan setakat dapat gaji setiap bulan tetapi juga peluang untuk berbakti dan menambahbaik taraf kehidupan orang lain.

Saya tahu ada yang menolak sikap ini kerana bimbang ditipu atau dimanipulasi tetapi itu bukan alasan untuk menolak ciri ini bulat-bulat. Tanpa empati, tidakkah ia mencacatkan sisi manusiawi kita? Dan tanpa empati, tidakkah itu membuatkan kita jadi sasaran kebencian dalam kalangan manusia. Dan empati juga merupakan satu sunnah Nabi s.a.w dalam beberapa hadis. Antaranya, “Perumpamaan kaum mukmin yang bersikap saling mencintai, mengasihi dan menyayangi antara satu sama lain ibarat tubuh manusia. Jika satu anggota merasa sakit, maka anggota tubuh lain merasa sukar tidur atau demam.” (Bukhari dan Muslim). Dalam satu hadis lain, pada satu pagi, baginda duduk bersama para sahabat. Ketika itu, muncul satu kaum yang mengalami kesusahan di mana mereka tiada kasut dan daging melekat pada tulang mereka akibat kelaparan. Rasulullah s.a.w tersentuh melihat keadaan mereka dan wajah baginda serta-merta berubah. Lalu, baginda memerintahkan Bilal r.a melaungkan azan dan mengumpul para sahabat. Selesai solat, mereka mengutip derma yang banyak untuk membantu kaum tersebut. (Muslim) Allah s.w.t memandang tinggi unsur empati berdasarkan firman-Nya memuji ciri empati Nabi s.a.w dalam ayat 128, Surah At-Taubah, “Sesungguhnya telah datang kepada kamu seorang Rasul dari golongan kamu sendiri (iaitu Nabi Muhammad s.a.w), yang menjadi sangat berat kepadanya sebarang kesusahan yang ditanggung oleh kamu, yang sangat tamak (inginkan) kebaikan bagi kamu, (dan) ia pula menumpahkan perasaan belas serta kasih sayangnya kepada orang-orang yang beriman.”

2. Pengurusan tidur.

Kita semua pernah alami situasi sebegini. Kita berjaga lewat kerana menonton filem kegemaran di televisyen, iPad atau komputer riba, sibuk melayan laman media sosial atau menonton perlawanan antarabangsa. Dan pada waktu pagi, kita bangun lewat dan lambat sampai ke sekolah, kolej, universiti atau tempat kerja. Akibatnya, telinga memang panaslah dapat syarahan percuma pagi itu, kan?

Tidur lewat nampak elok tapi menurut pakar, ia sebenarnya satu pengurusan tidur yang teruk. Kenapa? Bila kita tidur lewat, ia boleh menyebabkan kita tak dapat tumpukan perhatian, menjejaskan kualiti suara, menyebabkan pening kepala dan sakit belakang, obesiti, penyebab lingkaran hitam bawah mata, penyebab penyakit dan tekanan. Dan semua kesan ini bukan saja menjejaskan kualiti kerja kita tetapi juga kualiti kehidupan kita secara keseluruhan.

Belajarlah rancang pengurusan tidur yang baik dengan mengurangkan kuantiti makanan untuk makan malam, cuba dapatkan tempoh 6.5 hingga 7.5 jam tidur, bersenam, cari waktu sesuai untuk bekerja (bagi yang bekerja bebas) dan pencahayaan yang baik. Ini bukan saja menjadikan anda lebih produktif di tempat kerja tetapi juga meningkatkan lagi kualiti kehidupan anda bersama keluarga dan rakan-rakan.

3. Pengurusan masa.

Ini saya rasa perkara paling sukar untuk orang kita, pengurusan masa. Tak kira sama ada menepati masa perjumpaan atau tertinggal tarikh penghantaran. Pengurusan masa yang buruk ini patut dihentikan kerana selain ia menjejaskan produktiviti kerja, ia juga boleh menjejaskan kualiti kehidupan kita tanpa disedari. Tak perlu jadi seperti Flash jika merasa terbeban dengan tugas anda, anda kena bijak aturkan masa untuk uruskan tugasan yang diberi. Sedikit tips pengurusan masa:

– bawa jadual dan rekodkan fikiran anda, perbualan dan aktiviti sepanjang minggu. Dengan cara ini, anda boleh tahu berapa banyak masa diluangkan untuk kerja dan berapa banyak pula masa untuk aktiviti tak berfaedah seperti rehat terlalu lama atau banyak berbual.
– letakkan keutamaan pada pekerjaan atau tugasan penting sebelum tugasan-tugasan kurang penting.
– rancang 50% daripada masa anda untuk memantapkan kualiti kerja.
– luangkan sedikit masa untuk berehat seketika. Rehat sementara ini walaupun dianggap tidak perlu, ia sebenarnya boleh mengecas bateri anda untuk lebih produktif pada sebelah petang.
– ambil 30 minit pertama setiap hari untuk rancang kerja anda.
– ambil masa 5 minit sebelum buat apa-apa tugasan untuk tentukan mana yang lebih menguntungkan pihak anda dan majikan.
– letakkan tanda ‘Jangan Ganggu’ bila anda bekerja terutama jika tugasan yang diberi terlalu banyak.
– rancang masa sesuai untuk balas e-mel atau jawab panggilan telefon. Melainkan kedua-dua perkara tersebut memerlukan respon dan tumpuan anda dengan segera, tidak perlu jawab atau balas.
– melainkan anda guna laman media sosial seperti Facebook dan Twitter untuk tujuan perniagaan, jangan gunakan ia semasa di tempat kerja.
– sentiasa ingat mustahil untuk selesaikan tugasan anda dalam masa sehari. Ingat kemungkinan 20% fikiran, aktiviti dan perbualan anda menyumbang kepada 80% daripada keputusan anda.

4. Minta tolong.

Sesetengah orang kadang-kadang terlalu ego bila mana tugas yang diberi tidak dapat diselesaikan dengan sebaik mungkin. Kerana ego, silap haribulan, kalau setakat tugasan biasa, kena marah itu diterima lagi. Tapi kalau gagalkan tugasan dengan pelanggan atau klien berprofil tinggi, itu boleh jadi paku kepada keranda pekerjaan anda di tempat tersebut. Ini berdasarkan pengalaman seorang pengguna Quora bernama Louise Christy yang menceritakan sewaktu temuduga untuk satu jawatan di sebuah syarikat, penemuduganya memberitahu, “Anda tak boleh dapat kerja ini jika anda tak minta pertolongan pada masa yang anda perlukan.” Selepas mendapat kerja tersebut, Christy diberitahu orang yang pernah mengisi jawatannya itu dipecat kerana dia tidak dapat menangani tugasan tersebut tetapi enggan mengakuinya dan enggan menerima sebarang bantuan.

Satu kajian terbaru dari Sekolah Bisnes Harvard mendedahkan bila kita meminta bantuan, ia bukan memperlihatkan kita nampak tidak berkebolehan tetapi ia sebenarnya menjadikan kita nampak berkebolehan di mata orang lain. Menurut penulis kajian ini, bila mana kita meminta nasihat, kita sebenarnya mengesahkan kemahiran atau kebijaksanaan individu tersebut. Ini sekaligus membantu kita memenangi hati mereka.

5. Beri kata positif pada diri sendiri.

Ini antara teknik motivasi yang senang tapi jarang digunakan dalam kehidupan kita. Bila mana kita bagi kata-kata sebegini pada diri kita, ia sebenarnya mengubah pandangan alam kita pada persekitaran ke arah lebih baik. Dan dari situ, ia sebenarnya meningkatkan peluang kita untuk lebih berjaya. Seperti kata Shev Khera, “Tindakan positif digabungkan dengan pemikiran positif boleh menyebabkan kejayaan.” Namun jaga-jaga dengan kata-kata negatif kerana ia boleh saja melunturkan keyakinan anda dan mengubah pandangan alam kita jadi lebih gelap.

6. Konsisten.

Antara rahsia kejayaan orang-orang berjaya pada hari ini ialah mereka bersikap konsisten dalam melakukan pekerjaan mereka. Tak kiralah sama ada lakukan rutin senaman baru, menuntut ilmu atau mengawasi projek penting, menurut seorang penulis, Khaleel Syed, konsisten atau istiqamah penting untuk mengekalkan sebarang bentuk kerajaan. Tanpa ketekalan, agak sukar bagi kita mengekalkan fokus untuk terus berjaya dalam setiap bidang yang kita ceburi. Dan konsisten juga merupakan antara sunnah Rasulullah s.a.w terutama dalam perbuatan kebaikan. Ini berdasarkan sabda baginda, “Orang yang paling dikasihi Allah ialah orang yang istiqamah dalam melakukan kebaikan walaupun ianya sedikit.” (Bukhari dan Muslim)

7. Jaga hal ehwal diri sendiri.

Ianya bukan senang lebih-lebih lagi dengan gejala viral yang semakin menular hingga jadi kegilaan rakyat kita hari ini. Cakaplah apa saja, dari gelagat politikus hinggalah cerita kurang enak selebriti tempatan. Ada saja komen yang dikeluarkan sehingga ke tahap mencaci dan menghina peribadi individu terlibat. Tak salah nak jaga tepi kain orang tapi biarlah berpada-pada dan mengikut perkara betul seperti mencegah kemungkaran. Dan lihat pula kemampuan kita untuk melakukannya, kalau rasa melebihi kemampuan, jangan buat, itu saja.

Sesetengah orang yang suka jaga tepi kain orang ini menurut pakar mempunyai dalaman yang menyedihkan. Mereka sentiasa mencari salah orang lain semata-mata untuk menunjukkan mereka lebih baik daripada individu dimaksudkan. Dan mereka juga suka menghakimi orang lain secara tergesa-gesa tanpa memahami sebab sebenar. Perkara sebegini menurut Aarushi Sharma tidak akan membantu dan membazirkan masa dan tenaga saja. Belum campur lagi dosa yang muncul dari perbuatan tersebut seperti mengumpat dan memfitnah.

8. Mendengar.

Anda pasti pernah berada dalam situasi ini, anda menyatakan pandangan tentang sesuatu perkara tetapi rakan atau majikan enggan mendengar dan sebaliknya, mengeluarkan pandangan mereka pula. Kecewa jangan cakaplah, silap haribulan, ia boleh saja bertukar kepada perang mulut atau pergaduhan secara fizikal.

Belajarlah mendengar apa yang diperkatakan ahli keluarga atau rakan-rakan bila mana berbincang tentang sesuatu perkara. Ini kerana bila kita mahu mendengar pandangan orang lain, kita bukan saja membina kepercayaan antara satu sama lain dan meningkatkan kredibiliti kita. Sejarawan menceritakan kisah seorang wartawan yang pernah makan malam bersama dua Perdana Menteri Britain, William Gladstone dan Benjamin Disraeli. Kedua-duanya dianggap Perdana Menteri paling pintar tetapi mereka bertanya siapa paling pintar antara kedua-duanya. Lalu si wartawan menceritakan, bila beliau makan bersama Gladstone, beliau merasakan Gladstone lelaki paling pintar di Britain. Tetapi bila makan bersama Disraeli, beliau merasakan dirinya wanita paling pintar di Britain. Apa yang dimaksudkan wartawan tersebut ialah Gladstone bercakap tetapi Disraeli mendengar dan menganggap ia pendengar yang baik.

Selain itu, ia mewujudkan rasa empati dan hormat antara satu sama lain. Dan siapa sangka, mendengar sebenarnya cara baik mendapatkan maklumat. Seperti mana kata Yogi Berra, “Anda boleh mendengar banyak perkara jika anda mendengar.” Apa saja maklumat yang dirasakan berguna semasa mendengar boleh digunakan pada masa sekarang atau masa hadapan. Dan paling penting, mendengar sebenarnya mewujudkan sistem sokongan antara satu sama lain, amat membantu jika anda berhadapan tugasan sukar atau merasa kecewa tentang sesuatu perkara.

9. Tahu bila nak diam dan benar-benar melakukannya.

Satu kecenderungan sesetengah orang kita ialah bercakap tentang perkara-perkara yang kurang enak, kadang-kadang sampai ke tahap memualkan perut kita. Ada pula yang menyeranah di laman media sosial tentang ketidakadilan yang berlaku padanya tanpa mengetahui sebab sebenar. Menurut seorang penulis, Roshna Nazir, “Anda tidak boleh bersuara tentang apa saja berlaku di dunia yang anda rasakan tidak betul.” Dan kecenderungan sebegini dianggap tidak sihat dan hanya menyusahkan diri sendiri.

Katalah anda menulis satu status di laman media sosial dalam keadaan marah tanpa menyalurkannya pada saluran yang betul, tidakkah anda rasa menyesal jika anda ditahan pihak berkuasa atau digantung/dipecat majikan anda kerana terlalu mengikut emosi sendiri. Sesetengah masa, kita kena belajar untuk diam dan tahu menyalurkan informasi terbabit pada saluran betul.

10. Menahan gosip.

Ini satu kegemaran masa lapang sesetengah orang kita tak kira masa atau ketika. Habis semua perkara digosipkan, dari status perkahwinan seorang selebriti hinggalah status kewangan rakan sekerja sendiri. Menurut Jason T. Widjaja, perkara yang boleh menjahanamkan sesebuah hubungan ialah gosip lebih-lebih lagi jika ia dilakukan di belakang individu yang dimaksudkan.

Saya tahu ramai antara kita susah nak hentikan tabiat sebegini kerana menurut Widjaja, anda boleh saja kehilangan peluang perbualan penting, tidak dapat bergaul dengan orang penting atau terpaksa beritahu bahawa anda tidak berminat dengan arah tuju perbualan tersebut. Walaupun anda tidak bergosip, sekurang-kurangnya anda tidak kehilangan satu perkara paling berharga iaitu kepercayaan.

Bahkan perbuatan sebegini ditegah Allah s.w.t berdasarkan firman-Nya dalam ayat 12, Surah Al-Hujurat, “Wahai orang-orang yang beriman! Jauhilah kebanyakan dari sangkaan (supaya kamu tidak menyangka sangkaan yang dilarang) kerana sesungguhnya sebahagian dari sangkaan itu adalah dosa; dan janganlah kamu mengintip atau mencari-cari kesalahan dan keaiban orang; dan janganlah setengah kamu mengumpat setengahnya yang lain. Adakah seseorang dari kamu suka memakan daging saudaranya yang telah mati? (Jika demikian keadaan mengumpat) maka sudah tentu kamu jijik kepadanya. (Oleh itu, patuhilah larangan-larangan yang tersebut) dan bertaqwalah kamu kepada Allah; sesungguhnya Allah Penerima taubat, lagi Maha mengasihani.” Dalam satu hadis yang diriwayatkan Abu Musa al-Ashari r.a, Nabi s.a.w ditanya siapa orang terbaik dalam kalangan Muslim. Baginda bersabda, “Orang itu ialah Muslim yang merasa selamat dari tangan dan lidahnya.” Jangan kerana lidah, hubungan silaturahim terputus, neraka pula menggamit kita kerana gagal mengawal lidah.

11. Fokus pada masa sekarang.

Sesetengah orang kita suka berkhayal dan mahu terus hidup dalam kenangan silam. Tetapi hakikatnya, perbuatan sebegitu yang disangka menaikkan tahap kegembiraan kita melakukan perkara sebaliknya. Tak salah nak berkhayal sekali-sekala tetapi buat pada masa terluang dan tidak mengganggu tumpuan kerja kita. Berdasarkan statistik yang diberi Matt Killingsworth, seorang pengkaji kegembiraan, 47% daripada responden merasa kurang gembira bila mana berkhayal atau memikirkan sesuatu yang lain selain daripada tugasan yang diberikan. Bila dapat satu tugasan, fokus dulu apa yang ada di hadapan kerana ia sebenarnya membuatkan kita lebih gembira. Mengapa saya berkata sedemikian?

Ini berdasarkan pemerhatian Killingsworth, orang yang fokus kepada berulang-alik ke tempat kerja jauh lebih gembira berbanding orang yang berkhayal, fikir perkara lain atau hidup dalam kenangan silam yang melakukan tugasan sama. Bil kita sudah selesai buat kerja, kita takkan terasa terbeban dengan tekanan dan boleh saja menaikkan moral jika kerja tersebut dipuji majikan.

12. Kawal fikiran anda.

Sesetengah masa, anda pasti perasan jika kita hendak melakukan sesuatu perkara, kita merasakan ia agak sukar. Tambah sukar jika minda kita yang memberitahu sedemikian walaupun nampak kacang pada pandangan kita. Ini boleh saja berlaku kerana trauma atau kenangan silam yang menakutkan. Belum campur lagi gangguan minda bersifat biasa-biasa seperti nak makan apa, bila nak lepak dengan kawan-kawan atau kenapa gadis idaman muncul dalam kepala. Menurut Mark Givert, kita perlu bijak mengarah minda kita secara bawah sedar. Ini kerana menurut Givert, trauma atau kenangan silam boleh saja memberi anggapan pada minda semua perkara yang kita lakukan akan berakhir sama seperti trauma tersebut. Namun, kenangan silam tidak sama dengan apa yang berlaku sekarang.

13. Belajar bahasa baru.

Kita semua anggap belajar bahasa baru ini menyusahkan dan tidak memberi manfaat apa-apa dalam kehidupan kita. Hakikatnya, kemahiran berbahasa asing bukan saja membuka hubungan baru tetapi juga peluang bertemu dengan orang baru. Dan ada satu rahsia yang tidak diketahui termasuk yang bekerja di syarikat multinasional (MNC), bos anda amat suka dan menganggap anda ada inisiatif untuk memajukan diri. Dengan perkembangan ekonomi global yang semakin berkembang, maka menjadi keutamaan untuk mana-mana syarikat melatih pekerja mereka menguasai bahasa asing terutamanya jika mereka dihantar ke cawangan baru seperti di Jepun, India, Qatar atau Perancis. Dan dengan menguasai bahasa asing, siapa sangka ia sebenarnya meluaskan lagi horizon kita pada dunia ciptaan Tuhan ini. Bak kata filsuf Austria, Ludwig Wittgenstein, “Had bahasa anda ialah had dunia anda.” Dan jangan terkejut, jika kita sudah dapat menguasai bahasa seperti Mandarin dan Arab, maka mudah pula untuk kita belajar bahasa lain. Selain itu, penguasaan bahasa asing menajamkan lagi minda dan memantapkan memori kita, mengelakkan risiko Alzheimer dan membina keyakinan diri anda.

14. Berucap di khalayak.

Tak kira siapa, sama ada diktator atau pemimpin seperti Adolf Hitler, Benito Mussolini, Barack Obama, John F Kennedy atau Datuk Seri Najib Razak, bila anda mendengar ucapan mereka, walaupun anda tidak setuju dengan polisi atau pendekatan mereka, anda pasti mengagumi keupayaan mereka berucap di khalayak ramai. Siapa tidak boleh lupa ucapan bersemangat dan berapi Hitler semasa mengumumkan polisi-polisi gila Nazi Jerman. Atau ucapan perdana menteri kita yang bersahaja tetapi mampu membuatkan ramai fokus.

Saya akui, kemahiran ini agak sukar kepada semua terutama yang bersikap pemalu atau berat mulut di khalayak ramai. Tetapi hakikatnya bila anda dapat menguasainya, anda dapat menunjukkan empati dengan orang lain. Selain itu, anda juga secara tak langsung dapat belajar mengawal perasaan dan tingkah laku semasa di khalayak. Dan siapa sangka, dengan kemahiran ucapan umum, anda sebenarnya dapat belajar dari kegagalan dan memperbaiki keperibadian kita. Dari situ, anda boleh saja mengaplikasikan keupayaan bercakap di khalayak awam dalam bidang lain. Dan dengan kelebihan sebegini, anda sebenarnya boleh saja berinteraksi dengan orang lain dengan yakin dan tanpa ragu-ragu.

Saya nak kongsikan pengalaman orang kedua terkaya di dunia, Warren Buffett. Dalam satu perbualan dengan penulis biografi beliau, Alice Schroeder, beliau amat takut memberi ucapan awam sehinggakan jika hendak naik ke pentas, beliau merasa mual. Bagi mengatasi ketakutannya itu, beliau berucap di hadapan rakan-rakan kursus ucapan di Dale Carnegie beberapa kali. Dan hasilnya, Buffett berjaya dan menganggap ijazah yang diterimanya ijazah paling penting yang pernah dimilikinya.

15. Jujur dengan orang lain.

Agak sukar untuk kita berlaku jujur kepada orang lain lebih-lebih lagi dalam memberi teguran dan maklum balas kepada setiap inisiatif yang dilancarkan. Kadang-kadang, kita terpaksa berbohong demi menjaga perasaan mereka ini. Tetapi jika teguran atau maklum balas yang diberi boleh menjadikan seseorang itu lebih baik atau menambahbaik kualiti kerjanya, maka ia perlu juga dilakukan. Tetapi perlu diingat, teguran atau maklum balas yang diberi biarlah bersifat objektif dan tidak menyerang peribadinya. Teguran biarlah bersifat peribadi dan tidak memalukan individu tersebut. Bila nak menegur, pastikan tona suara yang digunakan berhemah dan teguran bersifat konstruktif, bukan menjahanamkan. Dan ini kaedah yang digunakan Ketua Pegawai Operasi (COO) Facebook, Sheryl Sandberg dalam mengendalikan masalah di tempat kerja.

16. Jujur dengan diri sendiri.

Bukan senang untuk kita berlaku jujur kepada diri sendiri. Ya, dengan pilihan-pilihan yang kita buat, ada masa kita betul dan ada masa kita salah. Kadang-kadang bila kita salah, sukar untuk kita mengakuinya kerana keegoan kita sendiri. Menurut Ketua Pegawai Eksekutif (CEO) IBM, Ginni Rommety, kesilapan paling buruk ialah tidak belajar dengan kesilapan diri sendiri.

Sumber:


Siapakah Dia Pengasas Illuminati?

Adam Weishaupt dan Illuminati tidak boleh dipisahkan bak irama dan lagu. Jika Weishaupt masih hidup hari ini, pasti beliau akan terkejut melihat nama organisasi rahsianya itu menjadi sebutan komuniti konspirasi dan menjadi inspirasi kepada novel dan filem fiksyen yang menarik perhatian ramai sehingga hari ini.

Dilahirkan pada tahun 1748 di Ingolstadt, Bavaria, beliau datang daripada keturunan Yahudi yang memeluk agama Kristian. Bapa saudaranya yang juga seorang cendekiawan memantau tahap pendidikan yang diterima anak saudaranya itu dan bertanggungjawab mendaftarkannya di sebuah sekolah Jesuit.

Selepas menamatkan pengajian, Weishaupt menjadi profesor undang-undang di Universiti Ingolstadt, berkahwin dan membina keluarga. Bagi mana-mana individu, kehidupan sebegini kelihatan normal. Tetapi jika anda seorang pelopor idea-idea bersifat revolusi dan bertentangan dengan masyarakat ketika itu seperti Weishaupt, anda akan berdepan masalah besar.

Tetapi dengan melihat dengan lebih dekat latar pendidikannya, Weishaupt sebenarnya mempunyai minda yang aktif. Sejak kecil lagi, beliau merupakan seorang pembaca yang tegar dan banyak membaca buku karangan filsuf-filsuf Zaman Pencerahan dari Perancis di perpustakaan milik bapa saudaranya itu.

Pada ketika itu, Bavaria didominasi oleh fahaman konservatif dan Roman Katolik yang menebal. Dan ramai orang ketika itu yang berkongsi fahaman sama dengan Weishaupt bahawa pihak gereja dan monarki menekan kebebasan pemikiran mereka. Menyedari idea-idea keagamaan ketika itu semakin lapuk, beliau mula mencari idea-idea baru yang boleh mengubah secara drastik pentadbiran sesebuah negara.

Selalunya, bagi pemikir seperti Weishaupt, tempat yang dikira paling selamat berdiskusi idea-idea kontroversi ialah lodge-lodge persatuan rahsia seperti Freemason. Walaupun pada awalnya menunjukkan minat menyertai mereka, beliau memilih untuk tidak berbuat demikian. Ini kerana Weishaupt merasakan idea-idea mereka tidak cukup menarik.

Dengan menjadikan buku-buku berbaur esoterik seperti Mysteries of the Seven Sages of Memphis and the Kabbala sebagai panduan, ini membawa kepada penubuhan Illuminati pada malam 1 Mei 1776 di sebuah hutan berhampiran Ingolstadt. Dalam perjumpaan tersebut, lima individu termasuk Weishaupt bersetuju membentuk sebuah persatuan rahsia dengan peraturan mereka sendiri.

Misalnya, dari segi kemasukan ahli, mana-mana ahli yang berminat menyertai Illuminati perlu mendapat kebenaran semua ahli dan datang dari latar belakang keluarga yang baik, berpengaruh dan kaya. Pada awalnya, keahlian dipecahkan kepada tiga iaitu novis, minerval dan minerval yang diberi pencerahan.

Nama minerval itu diambil daripada nama dewi kebijaksanaan Rom, Minerva sekaligus melambangkan matlamat Illuminati ialah menyebarkan ilmu sebenar atau pencerahan bagaimana sesebuah masyarakat atau negara dibentuk. Bilangan ahli semakin bertambah dari semasa ke semasa dengan 600 orang ahli menjelang tahun 1782.

Dan ahli-ahli yang menyertai Illuminati ini juga bukan calang-calang orangnya. Pada peringkat awal, kebanyakan ahli Illuminati ialah pelajar-pelajar Weishaupt tetapi keahlian kemudiannya dibuka kepada golongan elit Bavaria daripada bangsawan hinggalah penulis seperti Johann Wolfgang von Goethe. Dua tahun kemudian, Illuminati mempunyai ahli seramai 2,000 hingga 3,000 ahli.

Pertambahan ahli ini dibantu oleh penyertaan seorang bangsawan Bavaria bernama Baron Adolph von Knigge. Baron von Knigge bukan saja bertanggungjawab mengembangkan organisasi tersebut, malah bertanggungjawab memperkenalkan pelbagai ritual dalam Illuminati. Ritual sebegini bukan asing kepadanya kerana beliau merupakan bekas ahli Freemason.

Antara contoh ritual yang diperkenalkan ialah nama gelaran ahli diambil dari zaman antikuiti seperti Weishaupt (Spartacus) dan Baron von Knigge (Philo). Bagi setiap tahap keahlian, terdapat upacara pengisytiharan ahli yang berbeza yang dipecahkan mengikut tiga kelas: illuminatus minor, kedua, illuminatus dirigens dan ketiga, raja.

Bagaimanapun, Baron von Knigge dan Weishaupt terjebak dalam perebutan kuasa Illuminati terutama membabitkan matlamat dan prosedur organisasi berkenaan. Akibatnya, beliau dihalau keluar dari Illuminati tetapi ia juga membuka pintu kepada seorang bekas ahli bernama Joseph Utzschneider memfitnah organisasi tersebut menerusi surat yang dihantar kepada Grand Duchess of Bavaria.

Dalam surat tersebut, pelbagai tuduhan dilemparkan Utzschneider kepada Illuminati seperti menggalakkan penggvgvran bayi, membenarkan aktiviti bvnvh diri, membenarkan tindakan mer4cvn sesiapa yang memusuhi mereka dan bersubahat dengan Austria untuk menawan Bavaria.

Semua tuduhan yang diterima Grand Duchess of Bavaria mendorongnya memberitahu suaminya, Duke-Elector of Bavaria tentang apa yang berlaku. Pada Jun 1784, beliau mengeluarkan perintah melarang mana-mana warga Bavaria dari mewujudkan mana-mana persatuan rahsia yang salah di sisi undang-undang.

Illuminati menyangka larangan umum ini tidak akan memberi kesan kepada operasi mereka. Tetapi pada tahun 1785, kerajaan Bavaria mengumumkan Illuminati tidak dibenarkan beroperasi dan akibatnya, ramai ahli mereka ditahan. Semasa rumah ahli digeladah, pihak berkuasa menemui pelbagai dokumen bersifat provokatif dan kontroversi yang kemudiannya digunakan sebagai asas dakwaan khianat terhadap mereka.

Pada tahun 1787, Duke-Elector of Bavaria mengeluarkan satu lagi perintah yang mengesahkan bahawa Illuminati diharamkan secara rasmi dan mana-mana ahlinya berdepan hukuman m4t1. Weishaupt hilang jawatan sebagai pensyarah di Universiti Ingolstadt dan diperintah menjalani hukuman buang negeri.

Untuk baki hayatnya, Weishaupt menetap di Gotha, Saxony dan meneruskan kerjaya sebagai pensyarah falsafah di Universiti Gottingen. Dengan pemergian Weishaupt dan ramai ahlinya dihukum m4t1, kerajaan Bavaria melihat organisasi tersebut sudah tidak wujud lagi.

Begitupun, Illuminati diberi nyawa baru dalam dunia fiksyen dan konspirasi seperti terbabit dalam Revolusi Perancis, pembvnvhan Presiden John F. Kennedy atau pembentukan Orde Dunia Baru (NWO). Penulis Dan Brown menjadikan Illuminati sebagai subjek utama novel Angels and Demons dan diadaptasi ke layar perak dengan tajuk sama pada tahun 2009.

Siapa sangka, idea pencerahan yang dibawa Weishaupt bukanlah ilmu seperti diharapkan. Sebaliknya, idea persatuan rahsia sentiasa berada di belaakng tabir dan mengawal kuasa sang pemerintah sehingga hari ini.

RUJUKAN:

Hernandez, I. (2016). Meet the Man Who Started the Illuminati. National Geographic.


Marikh Dari Kaca Mata Dunia Seni

Beberapa hari ini, peminat dan saintis astronomi tidak sabar melihat keberadaan prob pendarat Agensi Aeronautik dan Angkasa Lepas Kebangsaan (NASA) yang diberi gelaran InSight di permukaan planet Marikh. Dan pada 27 November 2018 atau lebih tepat hari ini, ia selamat sampai di Marikh untuk menjalankan kajian bahagian dalam planet berkenaan. Sebut pasal Marikh, ia banyak dipaparkan sama ada di kaca televisyen, layar perak atau lembaran kertas, kadangkala gambaran yang diberi menyamai iklim politik dunia mengikut tahun-tahun tertentu.

H.G Wells sememangnya dikenali dengan karya-karya sains fiksyen seperti The War of the Worlds, The Time Machine dan The Island of Doctor Moreau. Justeru, tidak hairanlah mengapa ramai menggelarnya bapa genre sains fiksyen bersama Jules Verne dan Hugo Gernsback. The War of the Worlds misalnya berkisar tentang serangan makhluk asing dari Marikh ke bumi di mana latar tempatnya berlaku di England. Dalam novel tersebut, tentera British tidak dapat berbuat apa-apa dan gagal mengekang asakan tentera penceroboh itu.

Motif novel ini sebenarnya mengambil peristiwa-peristiwa yang berlaku pada akhir abad ke-19 ketika itu. Perlu diingat, pada ketika itu, kuasa-kuasa koloni berusaha mengembangkan wilayah jajahan mereka. Tetapi pada masa sama, penentangan terhadap penjajahan koloni juga semakin kuat. Antara siri penentangan yang dianggap terkenal ketika itu ialah Revolusi Filipina, Perang Kemerdekaan Cuba dan Perang Amerika Syarikat-Sepanyol. Trend sebegini berterusan sehinggalah Perang Dunia Pertama. Bagi Wells, makhluk asing dari Marikh dianggap simbol kepada penentangan kuasa koloni yang berlaku di seluruh dunia ketika itu.

The War of the Worlds sudah banyak kali diadaptasi sama ada dalam bentuk animasi, drama radio, drama televisyen atau filem. Adaptasi pertama novel ini dibuat pada tahun 1953 yang diterbitkan oleh George Pal dan arahan Byron Haskin. Adaptasi kedua pula mendapat sentuhan pengarah filem E.T dan Ready. Player. One, Steven Spielberg dan dibintangi oleh protagonis siri Mission Impossible Tom Cruise. Filem tersebut ditayangkan pada tahun 2005 dan mendapat sambutan positif dalam kalangan penonton dan pengkritik.

30 Oktober 1938 ialah satu lagi hari biasa yang dilalui warga Amerika. Tetapi semua itu berubah selepas mereka mendengar ‘Mercury Theatre on the Air’ di mana drama yang digunakan ialah The War of the Worlds karya Wells. Dan lelaki di sebalik suara latar pencerita dan pengarah drama radio itu ialah bakal pelakon dan pengarah filem terkenal Orson Welles. Bagi yang sudah biasa dengan cerita sains fiksyen itu, ia hanyalah satu lagi bentuk hiburan radio untuk seisi keluarga. Tetapi bagi sesetengah pendengar, mereka menyangka Amerika sedang diserang lebih-lebih lagi dengan penggunaan New York sebagai latar tempat.

Jadi, kenapa reaksi ekstrem terhadap kisah sebegini? Pada ketika itu, Amerika baru saja pulih dari zaman Great Depression yang menyaksikan separuh dari bank-banknya ditutup dan kadar pengangguran lebih 25%. Dan di seberang Atlantik pula, Jerman menyaksikan kenaikan Adolf Hitler dan Parti Sosialis Kebangsaan (Nazi) di mana beberapa bulan sebelum drama Welles disiarkan, Austria diilhak oleh rejim berkenaan. Bagi orang Yahudi terutama 1.7 juta penduduk di New York, mereka pasti ketakutan dengan prospek keganasan yang dibawa rejim berkenaan.

Akhbar-akhbar utama seperti New York Times segera memetik drama radio Welles dan menjadikan ia satu berita sensasi. Tetapi ia turut mencetuskan kemarahan orang ramai berkenaan soal berita palsu. Malah pada satu ketika, Kongres Amerika Syarikat mempertimbang usul mengehadkan kebebasan bersuara. Sementara Suruhanjaya Komunikasi Persekutuan (FCC) melancarkan siasatan bagi melihat sama ada wujud perlanggaran undang-undang membabitkan drama Welles. Kontroversi drama tersebut akhirnya berlalu dan beliau terlepas sebarang tindakan dengan permohonan maaf secara terbuka kepada pendengar.

Selepas berakhirnya Perang Dunia Kedua, berakhirlah juga ancaman Nazisme dan obsesi pembikin filem terhadap Marikh. Tetapi obsesi itu kembali timbul pada tahun 1950-an, ditambah dengan situasi Perang Dingin dan sentimen anti-komunis yang kuat yang dipromosikan oleh pendukung anti-komunis seperti Senator Joseph McCarthy. Dan bagi sesiapa yang disyaki pro-komunis, mereka dilabel merah/Red (diambil dari warna bendera Kesatuan Soviet dan komunis antarabangsa) boleh berhadapan dengan hukuman penjara atau prospek pengangguran berikutan disenaraihitam dari senarai pekerjaan.

Atas sebab itu, semasa kempen keras McCarthy dari tahun 1950 hingga 1954, Marikh sentiasa digambarkan sebagai satu planet yang jahat dan mempromosikan agenda komunisme. Antara filem yang menggunakan tema ini ialah Invaders from Mars dan Devil Girls from Mars. Tetapi ada pula menggunakan Marikh sebagai peluang penebusan manusia seperti dipaparkan dalam novel The Green Morning. Dalam novel tersebut, protagonis Benjamin Driscoll menanam benih-benih yang tumbuh secara ajaib dalam masa semalaman hingga menjadi pokok-pokok yang rendang dan menyediakan oksigen kepada atmosfera Marikh.

Selepas ekspedisi pertama manusia ke bulan menyaksikan Neil Armstrong dan Buzz Aldrin berjaya menjejakkan kaki di bulan pada tahun 1969, imaginasi manusia untuk meneroka alam semesta menjadi lebih luas. Dan prospek menjejakkan kaki ke Marikh merupakan satu kemungkinan yang tidak boleh ditolak. Namun dengan melihat keadaan Marikh hari ini, ada yang mencadangkan idea menukar persekitaran planet agar ianya bersesuaian untuk manusia mendudukinya. Satu novel yang dianggap terkenal ialah The Martian karya Andy Weir di mana ia kemudian diadaptasi ke layar perak dengan tajuk sama The Martian (2015). Filem ini menampilkan Matt Damon sebagai angkasawan dan ahli botani Mark Watney yang terperangkap di Marikh selepas disangka mati kerana terperangkap dalam ribut planet tersebut.

Jika dahulu, manusia menganggap Marikh sebagai dewa perang Rom (nama planet itu sendiri diambil dari nama Mars, dewa peperangan) tetapi tidak lagi hari ini. Manusia menganggap ia sebagai satu lagi persekitaran mencabar yang boleh ditakluk dengan pendekatan saintifik dan sikap tidak mudah berputus asa. Ini digambarkan secara jelas dalam The Martian (2015) di mana Watney (Damon) terpaksa mencari jalan untuk terus hidup sehingga boleh dibawa pulang oleh pasukan penyelamat yang dihantar NASA.

Tetapi ekspedisi ke Marikh tidak lagi terikat kepada dunia fiksyen semata-mata. Kini, NASA dan beberapa syarikat swasta sudah mula berlumba-lumba untuk sampai ke Marikh. Pertubuhan Mars One misalnya berhasrat mahu mendaratkan manusia di Marikh pada 2032 dengan tujuan menghasilkan rumah kedua untuk kemanusiaan. Bagi Elon Musk dan pertubuhannya SpaceX, cubaan manusia ke Marikh ialah langkah pertama ke arah penerokaan alam semesta.

SUMBER

Rabkin, Eric. (2018). HistoryExtra. In thrall to the red planet: 5 facts about our view of Mars through history. https://historyextra.production.wcp.imdserve.com/period/20th-century/mars-our-view-red-planet-aliens-life-space/


Catatan-Catatan Orang Arab Mengenai Kekayaan Tamadun Melayu Kedah

Saya tidak mahu menyentuh tentang pengumuman Menteri Besar Kedah berkenaan penemuan hasil bumi Kedah yang bernilai tinggi. Apa yang saya mahu kongsikan ialah catatan pengembara-pengembara Arab abad ke-9 hingga abad ke-12 tentang kekayaan hasil bumi Kedah dan Semenanjung Tanah Melayu.

Abu Dhulaf al-Muhalhil mencatatkan dalam Risalatul ula seperti berikut:-

“Maka aku pun keluar menuju ke tepi laut dengan hasrat untuk ke Kalah (Kedah Tua)…..Dan di sana aku dapati lombong timah qala’i yang tidak didapati di mana-mana tempat di dunia melainkan di kubu (Kedah Tua) itu.

Al-Mas’udi pula menulis dalam Muruj az-Zahab seperti berikut:-

“Antara penduduk di sini dan negeri Kedah terdapat gunung-gunung dan lombong-lombong bijih timah putih dan perak. Dan terdapat juga lombong emas. Dan timah-timah hampir tidak dapat dibezakan.”

Muhammad al-Idrisi menulis dalam Nuzhat al-Musytaq seperti berikut:-

Ternyata Kedah memang kaya dengan hasil galian bumi dan kekayaannya telah disedari oleh orang-orang Arab selewat-lewatnya pada abad ke-9 Masihi.

Walau bagaimanapun, saya secara peribadi menyeru kerajaan negeri Kedah untuk memelihara hutan sekiranya benar sumber galian baru telah ditemui. Di zaman kerosakan alam sekitar ini, memelihara hutan lebih aula dari meneroka hasil bumi.

Akhir artikel ini, mari kita renungkan kalamullah :-


Kisah Geopolitik Bangsa Kurdish

Kalau anda rajin membaca berita dunia, anda akan terbaca isu semasa dunia yang paling hangat sekarang iaitu referendum kemerdekaan ‘Iraqi Kurdistan’ yang bakal diadakan esok (25 September 2017).

Dengan jumlah seramai 30 juta orang, Kurdish merupakan kaum ketiga besar di Timur Tengah selepas Arab (450 juta) dan Parsi (50 juta).

Mereka telah hidup berkurun-kurun lamanya di kawasan pergunungan Anatolia timur yang dikenali sebagai ‘Kurdistan’. Tokoh-tokoh ternama seperti Salahuddin al-Ayyubi, Badiuzzaman Said Nursi dan Syeikh Ramadan al-Buti merupakan orang Kurdish.

Namun begitu, Kurdish tidak mempunyai negara sendiri. Semasa zaman Khilafah Uthmaniyyah (1517-1924), Kurdish diperintah melalui sistem ‘millet’ di mana mereka diberi autonomi.

Seawal permulaan Perang Dunia Pertama (1914-1918), orang Kurdish telah pun berkesedaran nasionalisme untuk mewujudkan negara bangsa sendiri. Mereka menyokong British selepas British berjanji untuk mendirikan sebuah negara Kurdish.

Macam biasa, British telah mungkir janji selepas perang tamat. British lebih mementingkan penciptaan sebuah negara baru yang bernama Iraq untuk memenuhi keperluan petroleum British.

Jadi, wilayah Uthmaniyyah dibahagikan kepada empat negara baru iaitu Turki, Syria, Iraq dan Armenia. Kawasan Kurdistan turut dibahagi-bahagikan dan mereka menjadi minoriti dalam keempat-empat negara baru tersebut.

Kurdish yang kehilangan sokongan kuasa-kuasa besar dimusuhi dan ditindas. Di Turki, kerajaan pusat di Ankara cuba melenyapkan aspek identiti Kurdish seperti budaya, bahasa dan pakaian. Orang Kurdish memberontak dan menubuhkan Parti Pekerja Kurdistan (PKK) untuk melawan kerajaan Turki sehingga kini.

Di Iraq pula, orang Kurdish ditindas dengan kejam oleh rejim Saddam Hussein. 100,000 orang Kurdish dilenyapkan oleh Saddam dengan senjata kimia. Selepas Saddam ditewaskan dalam Perang Teluk 1991, orang Kurdish di Iraq memperolehi status autonomi (berkerajaan sendiri) dan membentuk kerajaan Iraqi Kurdistan.

Hasrat kemerdekaan Iraqi Kurdistan menjadi semakin tegas selepas ISIS bermaharajalela dari tahun 2014-2016. Orang Kurdish telah ’emboldened’ dengan senjata yang dibekalkan oleh komuniti antarabangsa untuk melawan ISIS, dan ini menyebabkan mereka menjadi semakin kuat dan tidak perlu lagi mematuhi kerajaan pusat Iraq di Baghdad.

Referendum yang diadakan ini merupakan langkah untuk merealisasikan impian orang Kurdish untuk bernegara sendiri. Walaupun ia selari dengan prinsip ‘national self-determination’ dalam Pertubuhan Bangsa-Bangsa Bersatu (UN), namun kesemua kuasa-kuasa besar di Majlis Keselamatan UN (termasuk USA) tidak menyokong referendum ini kerana khuathir ia akan ‘destabilize’ Timur Tengah. Sekiranya Kurdish berjaya, nanti kaum Syiah, Sunni, Assyria, Yazidi dan segala bagai etnik di Iraq pun nak buat referendum, dan ia akan merumitkan lagi keseimbangan kuasa di Timur Tengah.

Yang menariknya, Israel memberikan sokongan padu kepada kemerdekaan Kurdistan. Kerana ‘destabilization’ di Timur Tengah menguntungkan Zionis, malah hubungan dengan Kurdistan boleh digunakan untuk mengucar-kacirkan Iran (musuh utama Israel) yang juga mempunyai populasi Kurdish yang signifikan. Erdogan pula risau referendum ini akan memberanikan orang Kurdish di Turki untuk menuntut kemerdekaan.

Masalah Kurdish ini merupakan satu lagi masalah legasi sempadan ‘artificial’ pasca-penjajahan yang memecah-belahkan etnik setempat. Di Asia Selatan, orang Baloch dipecahkan oleh sempadan Pakistan, Afghanistan dan Iran. Di Asia Tenggara, orang Melayu dibahagikan oleh sempadan Malaysia, Thailand dan Indonesia. Dan Catalonia di Sepanyol juga bakal mengadakan referendum kemerdekaan pada 1 Oktober 2017.

Itulah masalah konflik antara ‘Westphalian sovereignty’ dan ‘national self-determination’ yang masih belum diselesai dalam politik antarabangsa. Yang itu saya cerita lain kali.

Bacaan lanjut:
1. Gerarad Chaliand (ed.), A People Without a Country: The Kurds and Kurdistan (1993, Zed Books).
2. Denise Natali, The Kurds and the State: Evolving National Identity in Iraq, Turkey and Iran (2005, Syracuse University Press).


Tema Musim Ketiga Agents of Shield

Bila saya menyebut musim ketiga Agents of SHIELD, sebelum pelancaran siri pod bagi musim keempat, ramai menganggap musim tersebut sebagai musim terbaik siri Marvel tersebut. Banyak elemen yang menjadikan musim tersebut musim terbaik dan ia akan disentuh dalam bahagian ketiga artikel ini.

1. Kegagalan tidak bermakna tiada peluang untuk berjaya.

Bermula dari musim kedua, SHIELD masih lagi beroperasi secara rahsia dan meneruskan aspirasi mereka iaitu sebagai perisai dan pedang untuk melindungi manusiawi sejagat. Walaupun mereka dihantui dengan insiden-insiden tidak diingini seperti kehilangan ejen-ejen berkaliber dan serangan ke atas pangkalan mereka, ia tidak mematahkan semangat mereka untuk meneruskan tugas mereka seperti biasa. Malah, mereka berusaha menjayakan matlamat yang ditetapkan walaupun tahu risiko kegagalan misi atau kehilangan nyawa semasa bertugas. Dan ini sesuatu yang kita harus pelajari dan adaptasi dalam kehidupan seharian kita. Ada masa bila kita diuji dengan kegagalan, kita anggap ia satu pengakhiran bagi kita untuk mencapai matlamat kita. Sedangkan tanpa kita sedari, Tuhan sebenarnya telah menyediakan pelbagai laluan untuk kita berjaya. Apa yang kita perlukan bila berhadapan dengan situasi ini ialah kaji semula kegagalan kita, lihat semua faktor yang menyumbang kepada kegagalan, ubah kaedah atau pilihan lain untuk capai sesuatu matlamat dan tawakal kepada-Nya. Gagal bukan bererti gagal selamanya, kegagalan itu hanyalah batu loncatan untuk berjaya pada langkah seterusnya.

2. Dendam hanya mewujudkan kitaran kemusnahan tanpa kesudahan.

Seperti mana kita semua tahu, pada separuh musim ketiga Agents of SHIELD, Phil Coulson membunuh musuh ketatnya, Grant Ward di planet Maveth dengan mematahkan tulang rusuk ejen HYDRA tersebut. Tetapi tanpa disedari Coulson dan Fitz selepas berjaya melepaskan diri, seorang Inhumans bernama Hive mengambil alih badan Ward dan meneruskan kitaran keganasan yang disangka hilang selepas kematiannya. Semua orang menyangka, dendam dan keadilan itu sama saja. Tetapi hakikatnya, dendam lebih kepada mendapat kepuasan diri sendiri sementara keadilan pula lebih kepada menjaga dan menunaikan hak semua pihak terlibat dengan saksama dan tanpa bias. Manusia yang mempunyai keinginan sebegini tidak akan mendapat apa-apa yang bersifat katarsis. Bahkan, dendam menyebabkan individu tersebut berterusan memuaskan nafsunya memusnahkan hidup orang lain walaupun selepas matlamatnya tercapai. Ini kerana pada dia, orang lain juga seharusnya merasa derita yang dialami walaupun ia bermakna menyakiti atau mengorbankan orang-orang yang tidak bersalah. Dalam minda manusia sebegini, orang lain juga harus merasai deritanya walaupun mereka langsung tidak tahu-menahu atau tidak ada peranan langsung dalam insiden malang yang menimpanya.

3. Pemimpin sebenar harus dihormati dan bukan ditakuti.

Satu dialog menarik antara Coulson dan Hive menarik perhatian saya. Dalam babak tersebut, Hive mahukan badan Coulson kerana mahukan kekuasaan dalam SHIELD dan meneruskan misinya membentuk kemanusiaan sebagai manusia baru di bawah pimpinannya. Tetapi Coulson mengingatkan Hive bahawa walaupun mereka akan patuh di bawah kepimpinannya, mereka hanya patuh kerana takut dan bukan atas dasar hormat yang dibina selama ini. Prinsip ini disentuh secara meluas oleh Niccolo Macchiavelli dalam bukunya, The Prince dan menjadi pegangan ramai diktator dalam sejarah dunia. Ketakutan itu satu senjata bagus dalam meraih ketaatan individu tetapi ia tidak akan bertahan lama. Ini kerana apabila mereka berjaya mendapat suara dan mendapat peluang menjatuhkan pemimpin sebegini, ianya bukan soalan kenapa ia berlaku tetapi bila ia akan berlaku. Sebaliknya, pemimpin yang memimpin atas dasar prinsip yang baik akan mendapat penghormatan dan kesetiaan orang mereka untuk tahun-tahun mendatang. Ini kerana pemimpin sebegini akan meletakkan kepentingan orang-orangnya melebihi dirinya sendiri kerana baginya, ia akan memupuk kesetiaan mereka pada organisasi dan mematahkan sebarang peluang untuk perpecahan. Pemimpin sebegini akan sentiasa memastikan mereka kekal sebagai satu unit dan sukar ditewaskan mana-mana pihak selagi mana mereka bersatu hati.

4. Tamak membawa rebah.

Seperti mana kita sedia maklum, matlamat sebenar HYDRA ialah mengembalikan semula Hive ke dunia dan meneruskan aspirasi asalnya iaitu sebagai penakluk dan pemerintah Bumi. Namun pada masa sama, sel-sel HYDRA ini mempunyai motif masing-masing dan saling bersaing untuk mencapat matlamat mereka sendiri walaupun ini bermakna memerangkap dan membunuh ahli organisasi sendiri. Semuanya atas satu sebab, tamak dan sikap sebegini yang harus dijauhi dalam kehidupan kita. Tamak ini sebenarnya boleh sekiranya ia disalurkan dalam bentuk persaingan melakukan kebaikan dan menuntut ilmu seperti yang dianjurkan Rasulullah s.a.w. Namun, sekiranya tamak itu dibiarkan berleluasa, ia sebenarnya akan menambah lagi penyakit hati seperti sombong, dengki dan khianat. Ini kerana bila sikap tamak ini wujud, manusia tidak akan puas dengan apa yang dimiliki. Bahkan, dia akan berusaha memiliki yang lain walaupun keupayaan untuk mentadbirnya sudah berada di luar jangkauannya. Ketamakan manusia dalam mengejar matlamat mereka menjadikan mereka buta pada segala-galanya dan menghalalkan apa saja cara untuk mencapainya. Dan ini apa yang dilakukan oleh ahli-ahli HYDRA sesama mereka seperti cubaan bunuh Werner von Strucker, cubaan bunuh Ward dan membunuh anak perempuan Gideon Malick semata-mata atas nama kuasa. Namun, ketamakan mereka bukan saja membawa kepada kemusnahan diri sendiri tetapi juga kemusnahan organisasi mereka secara keseluruhannya.

5. Berkorbanlah demi kebaikan yang lebih besar.

Pada akhir musim ketiga, Agents of SHIELD, kita tahu akan ada ejen SHIELD yang akan terkorban di angkasa lepas. Pada mulanya, kita menyangka ejen tersebut ialah Daisy Johnson tetapi sebaliknya teman lelaki beliau, Lincoln Campbell. Lincoln mengorbankan dirinya dengan membawa Quinjet ke angkasa lepas bersama Hive dan bom nuklear dalam pesawat tersebut bagi mengelakkan manusiawi bertukar menjadi manusia baru idaman Hive. Walaupun kita merasai kesedihan yang dialami Daisy tetapi kita juga sedar bahawa apa yang dilakukan oleh Lincoln satu pengorbanan yang besar. Makanya, jika kita mahu mencapai sesuatu matlamat, pada satu ketika, kita juga perlu berkorban. Walaupun pengorbanan yang dibuat akan menyusahkan kita untuk jangka masa pendek tetapi jika kita tetap berada di landasan tepat untuk berjaya, makanya ia satu tindakan yang berbaloi. Saya akui, agak sukar bagi kita melakukan perkara sedemikian lebih-lebih lagi bila membabitkan barang atau orang yang kita sayang. Tetapi jika kita merasakan ia satu tindakan berbaloi dan boleh memberi manfaat dalam jangka masa panjang, makanya yang untung pada akhirnya bukan saja diri kita tetapi juga orang-orang yang kita sayangi. Dan hakikat ini difahami oleh Daisy di sebalik kesedihan yang menyelubungi beliau. Beliau sedar Lincoln hanya menjalankan tugasnya sebagai ejen SHIELD dan tahu risiko yang dihadapinya walaupun itu bermakna mengucapkan selamat tinggal kepada kekasih yang dicintainya.

Musim ketiga Agents of SHIELD menonjolkan pelbagai sisi dan cerita yang kita tak pernah sangka mempunyai kaitan dengan kehidupan seharian. Maka, tidak hairanlah musim tersebut antara yang terbaik yang pernah dihasilkan pihak Marvel, setanding dengan produksi mereka yang lain seperti Daredevil dan Jessica Jones (Netflix).


Song Hye Kyo: Artis Korea Yang Merupakan Seorang Nasionalis

Aku baru tau rupa-rupanya Song Hye Kyo seorang nasionalis tegar.

Sempena Hari Kebangsaan Korea pada 15 Ogos (hari peringatan pembebasan Korea daripada 35 tahun penjajahan Jepun pada 15 Ogos 1945), Hye Kyo telah menderma 10,000 risalah tentang sejarah pergerakan kemerdekaan Korea ke muzium “Provisional Government of the Republic of Korea” di Chongqing, China. Provisional Government ni kerajaan buangan (government in exile) yang diwujudkan oleh nasionalis Korea pada tahun 1919 untuk melawan Jepun.

Ye, dia seorang nasionalis hardcore. Ini bukan sekadar kerja amal, tapi kerja amal “with a purpose”: memartabatkan sejarah nasionalisme Korea.

Ia juga bukan sekadar nak isi kekosongan jiwa selepas penceraian dengan Song Joong Ki. Dia dah buat benda ni lama dah, dah 8 tahun, sebelum kenal dan kahwin Song Joong Ki lagi.

Sebelum ni dia dah pernah menderma risalah ke memorial tokoh nasionalis seperti Yun Bong-gil dan Ahn Jung-geun. Malah pada tahun lepas, dia menderma 10,000 risalah tentang Ahn Chang Ho (seorang lagi tokoh nasionalis Korea) dalam Bahasa Inggeris ke persatuan-persatuan di Los Angeles, US. Semua pakai duit sendiri.

Nak tengok sisi dia yang lebih hardcore? Pada tahun 2016 dia pernah menolak tawaran iklan daripada Mitsubishi. Apa salah Mitsubishi? Mitsubishi ni lah syarikat yang mengeksploit buruh paksaan Korea pada zaman penjajahan Jepun di Korea, seperti yang diceritakan dalam filem “Battleship Island” yang kebetulannya dibintangi oleh Song Joong Ki. Dan sebab Mitsubishi punya kes ni lah tercetus perang perdagangan berskala kecil antara Jepun dan Korea Selatan bermula Julai lepas. Orang kalau jenis cacamarba pasal sejarah manalah diorang kisah pasal benda macam tu.

Song Hye Kyo tak bergerak berseorangan. Dia bekerjasama dengan Seo Kyung Duk, seorang profesor di Sungshin Women’s University. Bersama-sama mereka melancarkan laman web “The History of Korea” pada awal tahun ni. Dua-dua hardore nasionalist. Entah aku rasa kalau Hye Kyo jadi orang Malaysia dia akan join group macam The Patriots.

Tapi tu lah, kita ni minat K-Pop, K-Drama setakat superficial je. Semangat patriotisme artis Korea tu langsung tak lekat kat kita. Bila disuruh jadi patriotik banyak pula alasan, pemimpin korup bagai. Selama 8 tahun yang lepas Lee Myung Bak dan Park Geun Hye pun korup juga, boleh je Hye Kyo menyumbang kepada sejarah bangsa tanpa merungut.

Orang Korea jadi patriotik bukan sebab diorang bebas korupsi atau kaya raya tak perlu bayar cukai. Semangat patriotisme itu yang menjadi asbab kemajuan diorang. Sebab identiti diorang kukuh, diorang mampu mengharung apa jua jenis cabaran pada saat kritikal dan mampu move forward as a nation.

Patriotisme tak perlu alasan. Ia adalah tanggungjawab. Dan kita tak akan jadi seorang patriot tanpa memahami sejarah bangsa.

Bila kau cacamarba pasal sejarah, kau tak ada identiti dan hari-hari gaduh pasal benda-benda yang superficial. Macam mana nak fokus tenaga ke perkara yang lebih penting i.e. pembangunan sosioekonomi?

Sempena Bulan Kebangsaan ni, bolehlah kita cuba meneladani Song Hye Kyo dalam usahanya memartabatkan sejarah bangsa.

“Berikan aku 10 Song Hye Kyo, niscaya akan kuguncangkan dunia”.


Benarkah Pele Menjaringkan 1000 Gol Untuk Santos?

Baru-baru ini Lionel Messi telah diiktiraf sebagai pemain paling banyak menghasilkan gol untuk satu-satu kelab dengan jumlah 644 jaringan berbanding legenda Brazil iaitu Pele sebanyak 643.

Hal ini lantas mendapat respon daripada Santos apabila mereka mendakwa Pele telah menjaringkan 1091 gol bersama pasukan itu.

Jadi, mereka secara tegas tidak mahu mengiktiraf Messi telah mengatasi Pele dalam jumlah jaringan.

Pele pula kekal tenang sambil mengucapkan tahniah kepada Messi kerana mampu pecahkan rekod jaringannya.

Persoalannya, betul ke Pele menghasilkan 1000 gol untuk Santos ataupun sebenarnya mengambil juga jaringan ketika bermain bola di depan rumah pada waktu petang? Ayuh soroti artikel ini.

Menurut lama web rasmi FIFA, Pele telah menjaringkan 1281 gol ketika beraksi dalam 1363 perlawanan.

Gol-gol yang dijaringkan ini termasuklah daripada perlawanan persahabatan dan siri jelajah Santos bagi pramusim.

Namun begitu ada yang menyatakan bahawasanya Pele berupaya menjaringkan banyak gol kerana Santos melangsungkan perlawan dengan pasukan-pasukan kecil.

Tanggapan tersebut jauh tersasar kerana Santos juga turut menganjurkan perlawanan persahabatan menentang kelab-kelab hebat Eropah seperti Inter Milan dan Barcelona.

Dalam dua perlawann itu juga Pele telah menjaringkan banyak gol sehinggakan pasukan tersebut kalah besar.

Terdapat juga pendapat lain yang menyatakan Pele dapat menghasilkan banyak gol kerana jaringan tersebut diambil kira daripada perlawanan menentang pasukan lemah di liga daerah Sao Paulo.

Walau bagaimanapun, pendapat itu disanggah kerana gol tetap gol walaupun Pele menjaringkannya ketika menentang pasukan liga komuniti Kampung Pisang sekalipun.

Menurut Guinness World Records pula, Pele telah menjaringkan 1289 gol dalam 1363 perlawanan lantas menjadikannya sebagai pemain bola sepak paling banyak menghasilkan gol.

Walau bagaimanapun, menurut Rec Sport Soccer Statistics Foundation (RSSSF), Pele hanya menghasilkan 767 jaringan dalam 831 perlawanan rasmi sahaja.

Jika diambil secara anggaran daripada ketiga-tiga jumlah jaringan ini, Pele telah menghasilkan 1284 gol dalam 1375 perlawanan yang beliau terlibat.

Senang cerita sekarang ini, Pele hanya menghasilkan sekitar 767 gol jika dicampurkan jaringannya ketika beraksi bersama Santos, New York Kosmos dan skuad kebangsaan Brazil.

Nisbah jaringan Pele adalah sekitar 0.92 gol dalam satu-satu perlawanan. 1000 gol yang dijaringkan seperti didakwa adalah berasal daripada perlawanan-perlawanan bersahabatan pramusim dan menentang pasukan lemah.

Jika rekod daripada perlawanan tersebut turut diambil kira mungkin pemain lain boleh buat sedemikian rupa.

Misalnya, Lionel Messi boleh juga mengambil kira sekali semua gol yang dijaringkan oleh Barcelona ketika jelajah pramusim walaupun menentang skuad Thailand All Star.

Kesimpulannya untuk kes seumpama ini, hanya rekod jaringan di dalam perlawanan rasmi sahaja yang perlu diambil kira.

#iSportsAsia

RUJUKAN:

Goal.com. (2020, Mac 24). Pele stats: Goals, World Cup wins & all the Brazil legend’s trophies. Dipetik daripada https://www.goal.com/…/pele…/1j7l9iu09le1v14q60ct2dpfnm

Law, J. (2019, November 19). 50 years on from Pelé’s 1,000th goal, it has become necessary to reaffirm his greatness. Forbes. Dipetik daripada https://www.forbes.com/…/50-years-on-from-pels…/…


Kaum Pegu, Sarawak, Borneo  – Menjejaki Kaum Yang Hilang Di Sarawak

KAUM Pegu atau orang Pegu sudah tentu bukanlah satu kaum yang begitu dikenali oleh rakyat Malaysia amnya dan Sarawak khususnya kerana inilah antara kaum menurut sejarahwan sebagai kaum yang hilang di bumi Sarawak sejak di kurun ke-18 lagi.  Sehingga ke hari ini para pengkaji sejarah masih lagi tertanya-tanya apakah punca sebenar kepupusan kaum ini atau mungkin juga kaum minoriti ini pupus dek kerana serangan wabak penyakit atau kalah sewaktu perang kayau berleluasa masih belum lagi terungkai dan menjadi misteri.

Tidak banyak yang diketahui mengenai apakah kebudayaan dan tradisi yang diamalkan oleh Kaum Pegu namun begitu menurut apa yang ditulis oleh Roth dan H. Ling di dalam “The Natives Of Sarawak and British North Borneo” yang diterbitkan pada tahun 1896 menyatakan bahawa asal muasal Orang Pegu adalah di kawasan lembah Sungai Sadong iaitu di sekitar Sungai Sadong Atas, kaki Gunung Bukar, dan Sungai Samarahan Atas.  Orang Pegu tinggal tidak jauh dari kaum Bidayuh Bukar-Sadong yang mendiami perkampungan seperti Kumpang, Lanchang, Jinan dan Mungo Babi.  Dan mereka tidak beragama Islam sebaliknya beragama pagan atau animisme atau mungkin hindu sebagai kepercayaan mereka.

Menurut Mr Denison yang juga dipetik di dalam “The Natives of Sarawak and British North Borneo” menyatakan bahawa penghijrahan besar-besaran orang Pegu ke Samarahan berlaku akibat satu peristiwa (tidak dinyatakan apakah peristiwa tersebut) dan mereka mendiami kawasan dipanggil Si Muntungs di Samarahan.  Dan menurut Mr Charles Grant pula dari Si Muntungs ini sebahagian daripada orang Pegu berhijrah ke Santubong.  Penghijrahan itu disebabkan bagi mencari tanah pamah yang baru serta penghidupan yang lebih mendamaikan jauh dari segala sengketa.

Teori Mr Charles Grant juga menyebut bahawa berkemungkinan besar kaum Pegu adalah kaum yang terawal menduduki Santubong jauh sebelum Kerajaan Pasir Kuning  itu wujud.  Dan kenyataan beliau diperkuatkan lagi apabila penggalian arkeologi di tanah Santubong yang dibuat oleh Dr Harrison ada menemui beberapa barang tembikar dan emas di satu kawasan di Santubong mungkin menunjukkan itulah kawasan penempatan asal mereka suatu ketika dahulu.

Titik. Itulah sahaja penceritaan sejarah mengenai mereka kerana selepas itu langsung tidak kedengaran lagi apakah nasib yang menimpa kaum ini sehingga lenyap di dalam senarai demografi kaum di Sarawak.

Dalam pada itu para pengkaji sejarah Sarawak pula mempunyai beberapa teori mengenai “kepupusan” orang Pegu. Dr. Jeniri Amir melalui kertas kerja bertajuk Asal Usul Melayu Sarawak; Menjejaki Titik Tak Pasti dibawah sub klausa “Masuk Islam, Masuk Melayu” menyatakan;

“Sebagai satu kaum, Pegu sudah lenyap daripada demografi Sarawak ekoran proses asimilasi sesudah mereka memeluk agama Islam. Hal ini sekali gus membayangkan betapa kuatnya pengaruh agama Islam dan budaya Melayu sehingga melenyapkan identiti asal mereka. Proses asimilasi berlaku apabila kumpulan minoriti atau kumpulan etnik yang baru mengamalkan budaya dan identiti kumpulan majoriti untuk mengurangkan batas etniknya (Shamsul Amri, 2012). Asimilasi mutlak atau sempurna dalam kalangan kaum Pegu telah menyebabkan berlakunya penghapusan penuh perbezaan dari segi kebudayaan dan identiti sehingga kemudiannya mereka menjadi Melayu.” – Dr. Jeniri Amir-

Teori “Masuk Islam, Masuk Melayu” kaum Pegu ini dari Dr. Jeniri Amir ini adalah bersandarkan kepada kenyataan Mr. Charles Grant yang pernah mengunjungi kawasan Samarahan pada akhir kurun ke-19. Pada masa itu beliau mencari mungkinkah Orang Pegu itu adalah nenek moyang kepada kaum Bidayuh Bukar Sadong yang ada pada waktu itu memandangkan mereka tinggal dekat-dekat suatu ketika dahulu.  Sebaliknya tinjauan beliau disahkan bahawa Orang Pegu adalah nenek moyang kepada kaum Melayu Sarawak yang mendiami Samarahan pada waktu itu setelah mereka memeluk Islam secara beramai-ramai suatu ketika dahulu.

Berdasarkan kepada apa yang disajikan ini jelas membuktikan bahawa kaum Pegu tidaklah “hilang” di mukabumi Sarawak sebaliknya masih ada cuma sudah dilahirkan semula sebagai Kaum Melayu Samarahan yang kita kenali sekarang.

Seharusnya perlu ada lagi pengkajian yang lebih holistik di dalam kita cuba mengenali Kaum Pegu terutama sekali apabila kita berbicara dari segi budaya dan tradisi mereka malah apakah bahasa pertuturan mereka. Malahan kenyataan bahawa mereka mungkin kaum awal yang pernah mendiami Santubong serta menjadi pengamal agama Hindu harus diperjelaskan secara terperinci. Mungkin ianya akan membuka satu lagi lembaran baru di dalam dunia sejarah purba masyarakat Sarawak.

Tidak Kenal Maka Tidak Cinta

-HB-

#KamekSayangSarawakBah!

Kredit gambar: http://www.magiccarpetjournals.com

Rujukan:


Chivalry Knight Eropah: Ditiru Daripada Tamadun Arab Pra-Islam!

Apabila memikirkan konsep keperwiraan yang dihormati oleh orang Eropah zaman pertengahan, sudah tentu imej pahlawan berkuda dan berperisai besi muncul di minda.

Apakah yang menyebabkan pahlawan Eropah dahulu layak mendapat penghargaan besar seperti ini?

Pendek kata, mereka berpegang kepada konsep ‘noble chivalry’ atau pahlawan berpekerti mulia, bukan sahaja pada pemerintah bahkan kepada masyarakat secara umumnya.

Chivalry merujuk kepada orang suruhan raja dan merupakan seorang askar yang memiliki satu kod penghormatan yang tinggi dan biasanya seorang Chivalry mempunyai kuda perang sendiri.

Idea ini menetapkan bahawa pahlawan yang dilatih dengan baik juga harus mematuhi piawai etika peribadi. Ini memaksa mereka untuk menunjukkan keberanian, kemahiran mempertahankan diri dan kebaikan kepada semua

Konsep Kepahlawanan Inggeris

Naratif sejarah Inggeris tradisional tidak ketinggalan meromantiskan perspektif chivalric ini yang popular sekitar Eropah pada abad ke-13.

Ahli-ahli sejarah Inggeris menjangkau asal-usul kesatria tradisional ini hingga abad ke-11 Masihi. Bagaimanapun dari segi kelas sosial, chivalry tergolong dalam kelas pertengahan atau lower nobility, iaitu jika menurut hierarki aristocrat yang meletakkan raja pada kelas tertinggi di atas kerabat diraja dan golongan bangsawan, manakala golongan pertengahan seperti kesatria/pedagang dan terakhir ialah petani.

Konsep wira asalnya tidak wujud di England dan ia tiba ke Eropah Barat pada abad ke-11 hingga ke-13 dari Semenanjung Iberia, khususnya dari negeri-negeri moden Sepanyol dan Portugal.

Hubungan dan kaitan ini jelas pada konteks kebangkitan kepahlawanan di England dan dapat dilihat semasa kehadiran orang Arab/Afrika Utara di Semenanjung Iberia.

Memiliki etika peribadi yang mulia dalam konteks keperwiraan semuanya jelas terdapat dalam budaya Arab sejak sekurang-kurangnya awal abad ke-6 M.

Perkataan Inggeris “chivalry” yang berakar dalam bahasa Eropah lain seperti “cheval” Bahasa Perancis untuk kuda, ialah terjemahan langsung perkataan Arab yang secara kolektif merujuk sebagai “furusiyyah” yang membawa maksud kepada kesateria, perkataan Arab untuk kuda ialah “faras(فرس)” dan perkataan Arab untuk “wira/pahlawan” ialah “Fares(فارس)”.

Terjemahan literal “Penunggang Kuda” bagi bahasa Perancis ialah “Chevalier” dan bahasa Sepanyol “Caballero”. Tambahan lagi, banyak perkara yang datang ke Eropah secara sejarah terbukti berpunca daripada hubungan orang Arab dan Afrika Utara di Semenanjung Iberia.

Kepahlawanan Zaman Pra-Islam

Sifat perwiraan yang mulia wujud di kalangan orang Arab jauh lebih lama semasa zaman pra-Islam seperti yang dimiliki oleh Imru’ Al Qais dan Antarah ibn Shaddad. Selain itu Salem Al Zeer juga dikenali sebagai “Salem the Companion” agak kurang dikenali namun daripada ketiga-tiga tokoh ini, yang paling hampir dengan ciri-ciri kesatria sejati ialah Antarah ibn Shaddad.

Ketiga-tiga lelaki ini adalah kesatria sejati dan tokoh yang memberi inspirasi pada tradisi kesatria.

Namun secara kebetulan, kedua-dua Salem dan Qais dilahirkan dalam keluarga aristokrat.

Al Qais dilahirkan sebagai putera raja manakala Salem dilahirkan sebagai seorang bangsawan dan akhirnya menjadi seorang putera raja apabila abangnya menduduki pemerintahan.

Antarah Ibn Shaddad lain pula ceritanya. Walaupun disanjungi oleh kedua-dua belah pihak, dia dilahirkan sebagai hamba.

Antarah ibn Shaddad kadangkala dipanggil “al fares al kamel”. Mungkin di sinilah asal usul perkataan ” kesatria yang sempurna” di Eropah. Sebab anda mungkin mengenali ungkapan tersebut dipopularkan di dalam filem Kingdom of Heaven.

Antarah Ibn Shaddad – Perhambaan Kesatria Yang Sempurna

Antarah ibn Shaddad dilahirkan dalam keluarga seorang ketua kaum Banu Abs. Ibunya seorang gundik dan merupakan puteri Afrika yang diambil sebagai hamba semasa serbuan ke atas Kerajaan Axum.

Nama lahirnya tidak diketahui. Hasil daripada warisan bercampur ini, Antarah dilahirkan sebagai status hamba. Antarah akan kekal sebagai hamba sehingga bapanya mengakui dia sebagai anak lelaki.

Hamba-hamba di wilayah Arab datang dari pelbagai latar belakang kaum dan etnik, kerana orang Arab mempunyai adat memperhamba tawanan tanpa mengira asal usul etnik mereka. Walau bagaimanapun, sebaik sahaja hamba diambil, terdapat pelbagai sikap stereotaip dan diskriminasi yang membentuk kehidupan mereka. misalnya hamba dari Afrika didiskriminasikan lebih berbanding hamba lain.

Kesatria Arab ‘Berkulit Hitam’

Walaupun Antarah berdarah campuran suku Arab dari kelas bangsawan dengan hamba berkulit hitam, beliau berkembang menjadi seorang pahlawan yang luar biasa.

Kekuatan dan kemahiran Antarah tiada tandingannya, selain mahir dalam semua seni mempertahankan diri; turut mahir menggunakan tombak, pedang, dan kuda. Menjadikan Antarah seorang pahlawan yang digeruni.

Antarah terlibat dalam banyak p3rang suku dan berjaya merampas banyak harta rampasan perang, walaupun secara teorinya Antarah boleh saja menyimpan cukup harta untuk membeli kebebasannya sendiri daripada “bapanya” di mana sistem adat masih lemah dan boleh dieksploitasi tapi dia tidak melakukan perbuatan tidak bermoral tersebut.

Kebencian Antarah terhadap keengganan ayahnya yang mengakui dia sebagai anak ditunjukkan dalam puisi yang dibacakan di mana dia sangat berbakat. Beliau dianggap antara penyair Arab terhebat dalam sejarah kesusasteraan Arab. Akhirnya, kebencian terhadap statusnya yang tidak adil sebagai hamba memuncak.

Antarah enggan memperjuangkan sukunya, Sebaliknya, beliau menjaga kawanan ternakan bapanya. Puisi pada masa itu adalah medium yang hebat untuk menyebarkan perkataan dan perasaan.

Antarah berasa kecewa lalu melepaskan pedangnya dan meneruskan bacaan puisi sambil puak-puak lain mendengarnya. Ini adalah peluang terbaik bagi musuh Bani Abs untuk meny3rang mereka.

Apabila musuh Bani Abs tiba, bapa Antarah mendesaknya untuk memperjuangkan kehormatan sukunya, dan Antarah membalasnya dengan sesuatu yang bermaksud bahawa jika dia bukan anak Shaddad, maka Bani Abs bukanlah sukunya. Bapanya seterusnya menggesanya lalu dijawab oleh Antarah.

“Saya hanyalah hamba tuanku, dan hamba tidak dibayar untuk itu. Hamba layak menggembala kambing dan memerah susu kambing saja.” Dengan rasa geram, bapanya menjawab, “Kalau begitu dakwalah sebagai orang bebas!”

Selepas bapanya membebaskannya, Antarah menghalau semua musuh secara berseorangan. Kehebatan yang luar biasa itu mengejutkan ramai puak.

Maka konsep ‘a perfect knight’ di Eropah yang disanjungi selama ini sebenarnya dipengaruhi banyak idea keperwiraan tokoh-tokoh zaman pra-Islam abad ke-6.


4000 Tahun Dulu, Mereka Dikebumikan Menghadap Satu Sama Lain

Rangka seorang lelaki dan wanita yang meninggal dunia 4000 tahun dahulu ditemui dalam keadaan saling berhadapan di sebuah kubur di Kazakhstan.Ahli-ahli arkeologi menemukan rangka ini di sebuah tapak perkuburan purba yang turut menempatkan sejumlah rangka manusia dan kuda. Lelaki dan wanita ini dikebumikan bersama pelbagai barang pengebumian, termasuklah barang kemas (antaranya adalah emas), pisau, seramik dan manik. Rangka-rangka kuda turut ditemukan berhampiran dengan tapak pengebumian berkenaan.Walaupun terdapat beberapa laporan media yang mendakwa bahawa pasukan arkeologis tersebut turut menemukan seorang paderi wanita di kawasan berhampiran, hakikatnya mereka sama sekali tidak pernah menyebut tentang perkara tersebut semasa membuat kenyataan media. Tambahan lagi, walaupun jurucakap pasukan arkeologi menyifatkan pasangan ini sebagai ‘muda’, beliau tidak memberikan sebarang anggaran usia.Para penyelidik masih belum dapat memastikan apakah punca yang membunuh lelaki dan wanita itu, atau apakah hubungan di antara mereka berdua – apakah terdapat unsur-unsur romantis dalam hal ini?Barang-barang pengebumian mewah yang ditemukan menggambarkan bahawa mereka berdua mempunyai latar belakang keluarga yang kaya. Tinggalan-tinggalan arkeologi yang ditemui di tapak-tapak lain di Kazakhstan mengisyaratkan bahawa pasangan tersebut hidup di zaman berlakunya peperangan dan konflik dengan kerap di rantau berkenaan.Kerja-kerja ekskavasi dan analisis terhadap rangka masih lagi dijalankan. Pasukan arkeologis ini diketuai oleh Igor Kukushkin, seorang profesor arkeologi di Institusi Arkeologi Saryarka di Universiti Negeri Karaganda, Kazakshtan. Live Science tidak berkesempatan untuk menghubungi Dr. Kukushkin sebelum menyiarkan liputan ini.Pada hakikatnya terdapat banyak tinggalan arkeologi yang ditemukan di bumi Kazakshtan. Pada tahun 2016, pasukan arkeologi yang diketuai oleh Dr. Kukushkin berjaya menemukan runtuhan sebuah makam berbentuk piramid yang berusia 3000 tahun. Pada tahun 2014 pula, sekumpulan arkeologis lain berhasil mengenal pasti 50 buah geoglif dengan pelbagai bentuk dan saiz, antaranya termasuklah sebuah swastika besar yang dianggarkan berusia 2800 tahun.

RUJUKAN:Owen Jarus. (1 Ogos 2019). This Young Man and Woman Were Buried Face-to-Face 4000 Years Ago in Kazakhstan. Live Science.https://www.livescience.com/66077-ancient-couple-burial-kazakhstan.html


4 Fakta Menarik Mengenai Badminton

Badminton adalah sukan yang sangat popular di Malaysia dan mampu melahirkan atlet berprestasi tinggi.

Rasanya kesemua Rakyat Malaysia pasti mengenali Misbun Sidek iaitu figura yang sangat legenda dalam sukan badminton negara.

Beliau adalah orang yang bertanggungjawab mengagaskan servis sidek sehinggalah ianya diharamkan oleh Persekutuan Badminton Antarabangsa (BWF).

Malaysia juga berjaya melahirkan jaguh badminton era moden seperti Lee Chong Wei yang berjaya memenangi pingat perak Olimpik untuk tiga kali berturut-turut.

Namun kehadiran beliau dalam sukan badminton agak sedikit tergugat kerana seringkali dibayangi oleh Lin Dan.

Jadi mesti ada nak tahu fakta mengenai sukan badmintonkan? Berikut adalah 4 fakta menarik mengenai sukan badminton.

𝟭. 𝗣𝗲𝗻𝗴𝘂𝗮𝘀𝗮𝗮𝗻 𝗢𝗿𝗮𝗻𝗴 𝗔𝘀𝗶𝗮 𝗗𝗮𝗹𝗮𝗺 𝗕𝗮𝗱𝗺𝗶𝗻𝘁𝗼𝗻

Sejak sukan dipertandingkan di Olimpik pada tahun 1992, atlet berasal daripada benua Asia telah memenangi 93 pingat daripada 103 pingat olimpik.

Buat pengetahuan anda semua, China dan Indonesia merupakan negara yang paling berjaya dalam sukan badminton. Kedua-dua negara tersebut telah memenangi hampir 70 peratus acara badminton kelolaan BWF.

Dalam edisi Piala Thomas pula menyaksikan pasukan daripada Asia mendominasi sebagai juara kejohanan tersebut.

Walau bagaimanapun pada edisi 2016, Denmark membuat kejutan dengan mengalahkan Indonesia dipentas akhir lantas menjadi juara dari Eropah yang pertama mendakap trofi ini.

Bagi Piala Uber, skuad badminton wanita Amerika Syarikat berjaya memenangi kejohanan tersebut pada tahun 1960 dan 1963.

Selepas itu, Piala Uber terus didominasi oleh China, Indonesia, Jepun dan baru-baru ini telah dimenangi oleh Korea.

𝟮. 𝗦𝘂𝗸𝗮𝗻 𝗞𝗲𝗱𝘂𝗮 𝗣𝗮𝗹𝗶𝗻𝗴 𝗣𝗼𝗽𝘂𝗹𝗮𝗿 𝗗𝗶 𝗗𝘂𝗻𝗶𝗮

Tahukah anda, badminton merupakan sukan kedua paling popular selepas bola sepak.
Hal ini dapat dibuktikan apabila ketika badminton pertama kali dipertandingkan di Olimpik, sukan itu telah berjaya menarik penonton seramai 1.1 bilion melalui kaca televisyen.

𝟯. 𝗜𝗻𝗱𝗶𝗮 𝗠𝗲𝗻𝗴𝗮𝘀𝗮𝘀𝗸𝗮𝗻 𝗕𝗮𝗱𝗺𝗶𝗻𝘁𝗼𝗻

Permainan seumpama badminton sebenarnya telah wujud di India 1500 sebelum masihi yang dipanggil sebagai Poona.

Pada mulanya Poona dimainkan dengan tangan dan kemudiannya menjadikan tapak tangan sebagai raket.

Akhirnya, kaki digunakan untuk permainan ini sehingga menyukarkan wanita dan dipisahkan menjadi dua secara jantina.

Pegawai British di India telah membawa pulang permainan Poona ini ke England untuk disebarkan. Walau bagaimanapun, golongan elitis Inggeris beranggapan sukan ini adalah sangat primitif.

Jadi poona hanya dimainkan di kawasan-kawasan kampung kecil dengan jumlah yang terhad.

Ketika hujan, mereka telah bertindak memainkan poona di antara ruang yang wujud di meja makan. Bermula sejak itu sukan badminton terus wujud dan berevolusi seperti apa yang kita lihat pada hari ini.

𝟰. 𝗦𝗲𝗿𝘃𝗶𝘀 𝗦𝗶𝗱𝗲𝗸

Servis Sidek adalah sebuah teknik dalam sukan badminton yang telah dicipta oleh legenda negara iaitu Misbun Sidek.

Melalui teknik ini juga Malaysia berjaya memenangi beberapa kejohanan malah terdapat beberapa pemain China dan Indonesia berjaya menguasainya.

Hal ini lantas memberi rasa tidak puas hati Denmark dan England yang bercadang mahu meminda undang-undang untuk mengharamkan servis sidek.

Akhirnya kata sepakat telah dicapai dengan servis sidek telah diharamkan untuk selamanya apabila hampir kesemua negara menyokong pengharaman tersebut.

Maka dengan itu tamatlah sudah rasuyanfikir Misbun Sidek yang sangat hebat.


Kisah Dinasti Ming Bersungguh-Sungguh Belajar Bahasa Melayu

Hubungan diplomatik Kesultanan Melaka dengan Dinasti Ming bermula apabila Maharaja Yongle mengiktiraf Parameswara sebagai Raja Melaka pada 3 Oktober 1405.¹ 2 tahun kemudian, Maharaja Yongle menitahkan sebuah Balai Bahasa-Bahasa Asing bernama Siyi Guan (四夷馆) ditubuhkan demi melancarkan komunikasi titah dan watikah antara China dengan negara-negara yang setia mempersembahkan ufti kepadanya.²

Di antara jawatankuasa-jawatankuasa dalam Siyi Guan, tertubuhnya Balai Melaka (满剌加馆), yakni balai untuk menterjermah Bahasa Melaka yang kita faham sekarang sebagai Bahasa Melayu. Biau benau, Raja Cina nak orangnya fasih Bahasa Melayu?

Nak tambah kejutan, Siyi Guan siap terbitkan lagi sebuah kamus Bahasa Melayu untuk mengukuhkan pembelajaran mereka. Diberikan nama Manlajia Guo Yiyu 满剌加国译语 (Kamus Terjermahan Bahasa Melaka), kamus ini merupakan warisan tinggalan Siyi Guan yang sungguh bernilai bagi rakyat Malaysia. Malah, Profesor Kong Yuanzhi 孔远志 daripada Universiti Peking (北京大学) juga mengiktiraf hakikat ini:

“《满剌加国译语》不仅是第一部马来语汉语词典，也是世界上第一部马来语词典。”

(Kamus Bahasa Melaka bukan sahaja adalah kamus Bahasa Melayu-Cina pertama, bahkan adalah kamus Bahasa Melayu yang pertama di dunia)

Keseluruhan kandungan isinya ditulis dalam huruf Cina. Ya, bukan huruf Latin ABC kerana orang Eropah tak sampai-sampai lagi. Menariknya, setiap istilah Melayu ditransliterasikan dengan sebutan Cina, besertakan maksudnya dalam Bahasa Cina. Sebagai contoh, kitab terbitan tahun ke-19 Wanli 万历 (1591) yang bertajuk Xian Bing Lu 咸宾录 (Rekod Segala Tetamu) diselitkan beberapa contoh istilah Melayu besertakan penerangannya. Memetik ayatnya:

其译语呼天为安剌，地为布迷，日为哈利，月为补蓝。

(Antara terjermahannya, langit disebut ‘an-la’ 安剌, bumi disebut ‘bu-mi’ 布迷, bulan disebut ‘bu-lan’ 补蓝.)³

Sayangnya, manuskrip asalnya telah hilang ditelan zaman. Namun salinan kamus ini kini dalam simpanan NGO Centre for Malaysian Chinese Studies (马来西亚华社研究中心) di Dewan Perhimpunan Cina Kuala Lumpur. Sesalinan ini juga disimpan oleh En. Yang Quee Yee 杨贵谊, penerbit Kamus Singkatan Bahasa Melayu [Melayu-Cina] 1969.

Pernahkah ada orang Melayu zaman Melaka yang menguasai Bahasa Cina? Ya, ada. Ditemui dalam Rekidai Hōan (歴代宝案), yakni “Dokumen Bernilai Turun Temurun”, yang mana beberapa watikah kepada Raja Ryukyu dikarang oleh Laksamana atas arahan titah Sultan Melaka. Watikah-watikah ini semuanya dalam tulisan Cina, bertarikh tahun ke-16 Chenghua 成化 (1480) dan diakhiri dengan nama darjat penukilnya iaitu Laksamana yang dieja Lè-zuò-má-ná 乐作麻拿, dan watikah lain pula dieja Lè-xì-má-ná 乐系麻拿.⁴

Sama ada Laksamana itu merujuk kepada Hang Tuah ataupun sebaliknya, itu perbahasan lain ya. Memandangkan kita baru membincangkannya, admin teringat pula dalam Hikayat Hang Tuah, dikatakan bahawa beliau secara peribadi fasih bertutur banyak bahasa asing. Kata Profesor Arndt Graf, mahaguru pengajian Melayu dari Universiti Goethe, German, “Hang Tuah menguasai 12 bahasa asing. Namun, beliau masih berbahasa ibundanya, Melayu,”⁵

Mesti anda semua terfikir betapa mencabarnya bagi kita mempelajari Bahasa Cina. Namun kita seharusnya beringat-ingat. Tiada apa di dunia ini yang terlalu mencabar jika kita curahkan kesungguhan kita sepenuh jiwa raga. Begitu juga dalam kefasihan bahasa kebangsaan kita iaitu Bahasa Melayu.

Kita kata tiada gunanya mempelajari Bahasa Melayu hanya kerana ia tiada nilai di dunia ekonomi mahupun sains dan teknologi. Sebenarnya tak palau pun. Admin berani kata: Ya, Bahasa Melayu tiada nilai kerana kamu sendiri enggan memberikannya nilai, bukan bahasa itu sendiri. Siapa lagi yang boleh memartabatkan lagi Bahasa Melayu jika bukan rakyat Malaysia sendiri?

Lebih 600 tahun lalu, Dinasti Ming sebagai kuasa besar dunia, gigih mempelajari Bahasa Melayu semata-mata ingin mengukuhkan hubungannya dengan Melaka yang masih lagi baru dalam kebangkitan sebagai pusat perdagangan terkemuka. Hari ini, kita pula disarankan untuk belajar Bahasa Mandarin kerana Republik Rakyat China semakin pesat berkembang sebagai kuasa besar ekonomi kedua terbesar selepas Amerika Syarikat.

Tak salah, tak salah. Laksamana Melaka sendiri pun kuasainya. Namun demikian, mengapakah jarang kita dengar saranan berbanggalah bertutur dalam Bahasa Melayu DAN juga fasih dalam Bahasa Mandarin?

𝑳𝒆𝒈𝒂𝒔𝒊 𝒁𝒉𝒆𝒏𝒈 𝑯𝒆 ~ 鄭和之遺 ~ لڬسي چيڠ هو
ᴡᴡᴡ.ғᴀᴄᴇʙᴏᴏᴋ.ᴄᴏᴍ/ʟᴇɢᴀsɪᴢʜᴇɴɢʜᴇ

RUJUKAN:

(1) Geoff Wade, translator, Southeast Asia in the Ming Shi-lu: an open access resource, Singapore: Asia Research Institute and the Singapore E-Press, National University of Singapore, http://epress.nus.edu.sg/…/yong-le/year-3-month-9-day-11, accessed October 09, 2020

(2) kitab Daming Huidian, jilid 221
《大明会典 卷之二百二十一》

(3) kitab Xian Bing Lu, jilid 6, catatan negara-negara asing selatan, bab Melaka
《咸宾录》 南夷志卷六 满刺加

(4) 安焕然.汉都亚也会明白的事- 言路| | 星洲网Sin Chew Daily – 星洲日报
https://www.sinchew.com.my/pad/con/content_2087135.html

(5) ‘Kuasai bahasa cara Hang Tuah’
https://article.wn.com/…/21/Kuasai_bahasa_cara_Hang_Tuah/


Belajar Daripada “New Normal” China Selepas Lockdown

Baru-baru ini, istilah ‘new normal’ atau kebiasaan baru menjadi popular di kalangan masyarakat. Kebiasaan baru ini bertujuan untuk mengawal jangkitan virus yang sedang merebak. Hal ini kerana, wabak ini dijangka tidak akan tamat sepenuhnya selagi vaksin tidak ditemukan. Oleh itu, kebiasaan baru perlu dilakukan oleh masyarakat dalam rutin harian mereka.

Seperti di China, walaupun perintah berkurung telah tamat, kerajaan menguatkuasakan prosedur piawaian (SOP) yang ketat dan sistematik bagi mengelakkan penyebaran virus secara tidak terkawal.

Antara kebiasaan baru yang dipraktiskan masyarakat China ialah semua orang memakai topeng muka. Kata seorang warga China, Gao, ketika mana dalam perjalanan ke tempat kerja, ramai orang berada di laluan kereta api bawah tanah. “Semua memakai topeng muka” katanya. Urusan perniagaan berjalan seperti biasa dengan orang ramai sibuk dengan telefon bimbit mereka.

Gao yang bekerja di bahagian pengurusan operasi pusat beli belah di Chuha Hanjie menganggarkan penurunan bilangan peniaga yang berada dikawasan itu dari 60,000 orang pada tahun 2019 kepada 10,000 orang pada tahun ini.

Banyak peniaga tidak mampu untuk membayar sewa kerana tidak cukup wang lalu menutup perniagaan mereka. Manakala pusat perniagaan yang beroperasi pula mengambil langkah pencegahan bagi mengelakkan berlakunya jangkitan virus.

Ketika perintah berkurung, jutaan pekerja China bekerja dari rumah yang mana menjadi pengalaman baru bagi majoriti mereka. Namun kini, sebahagian pekerja telah kembali bekerja seperti biasa.

Syarikat-syarikat yang sedang bergelut dengan masalah ekonomi mengurangkan gaji dan masa bekerja buat pekerja mereka. Manakala, ada pekerja yang diarahkan bekerja lebih masa bagi memulihkan ekonomi syarikat.

Selain itu, banyak tempat di China telah menetapkan cuti hujung minggu selama dua setengah hari bermula Jumaat petang , Sabtu dan Ahad berbanding sebelum ini hanya Sabtu dan Ahad. Antara tujuan utamanya ialah untuk menggalakkan rakyat membeli belah bagi merangsang pertumbuhan ekonomi.

Miss Zhao, yang bekerja di bahagian pelancongan berkata: “Sekiranya ia betul terjadi, saya sangat gembira. Dua setengah hari adalah cukup untuk menikmati percutian pendek!” Dia menegaskan bahawa dengan bergerak keluar pada Jumaat petang, mereka yang ingin bercuti tidak perlu lagi bergerak awal pagi pada hari Sabtu. Pihak hotel juga akan mendapat tempahan tambahan satu malam pada Jumaat malam.

Manakala kerajaan giat mempromosi supaya para masyarakat bercuti pada hujung minggu.Hal ini kerana, menurut Institut Kajian Pelancongan China, pelancongan domestik dijangka akan berkurangan sebanyak 56 peratus pada permulaan suku tahun ini.

Namun begitu, tidak semua yang memilih untuk bercuti. Rata-rata masyarakat memilih untuk menutup dompet mereka dan berpendapat ‘kami tidak perlu percutian, kami perlukan wang’. ‘Kami boleh belanja duit  sekiranya kami mendapat duit’, kata mereka.

Amal Liu, 26 tahun bekerja di syarikat insurans di Selatan Shenzhen. Di pejabatnya, seperti di tempat lain juga, semua orang wajib memakai topeng muka dan mengamalkan penjarakan sosial. ‘Di kantin, kami perlu duduk berjauhan antara satu sama lain” katanya. Katanya lagi, ramai broker dari luar negara yang berkomunikasi dengannya merasakan kesan dari perintah berkurung di tempat mereka.

Ariel Zhong, 25, bekerja di platform permainan video bersiaran langsung, Hu Ya. Dia bertanggungjawab dalam membangunkan pemasaran dan sering mengembara ke luar negara antara benua Asia dan Amerika Latin. Katanya, sebelum Tahun Baru Cina, waktu bekerjanya tetap.

“Namun kini, kami mempunyai  jam masuk dan jam keluar yang fleksibel, dengan syarat kami bekerja selama sembilan jam termasuk waktu makan tengahari’ katanya, Antara sebab waktu bekerja tidak menentu ini adalah bertujuan untuk mempraktiskan penjarakan sosial di pengangkutan awam dan bagi mengelakkan ramai orang masuk atau keluar bangunan pejabat dalam masa yang sama.

Walaupun tidak dapat ke luar negara, Zhong gembira dapat kembali bekerja di pejabat, kerana rutin kerja yang lebih efisien, terutamanya kerana dia memerlukan internet yang laju dan stabil. Namun begitu, gajinya berkurang secara drastik, kerana 60 peratus dari gajinya merupakan insentif perjalanan ke luar negara.

He Kunfang, 75 tahun, merupakann doktor perubatan Tradisional China yang telah bersara. Dia tinggal di Kumning, daerah Yunnan.’Kami tidak terlalu terkesan dengan virus itu’katanya. ‘ Bekalan makanan dan sayuran mencukupi, tetapi dahulu kami sering ke kolam mandi awam tiga kali seminggu, tetapi kini kami tidak lagi dibenarkan.

Sekolah-sekolah juga mula dibuka di kebanyakan kawasan walaupun ada yang masih ditutup. Langkah pencegahan yang sama diambil seperti di tempat kerja iaitu masa mula yang tidak menentu, pemeriksaan suhu, pemakaian topeng muka dan penjarakan sosial. Setiap kelas akan dibersihkan dan didisinfeksikan terlebih dahulu. Setiap kelas dibenarkan bersurai pada waktu yang berlainan bagi mengelakkan perhimpunan berkumpulan.

Selain itu, ada juga sekolah mengambil inisiatif meletakkan rak-rak di luar pintu kelas bagi menyediakan penyembur disinfeksi, pakaian untuk aktiviti pembersihan dan keperluan lain.Setiap tingkatan dibahagikan sebanyak 11 dan 12 kelas dengan purata 30 orang setiap kelas bagi mengelakkan kepadatan pelajar.

Para pelajar yang akan menghadapi peperiksaan bertungkus lumus supaya dapat mengulang kembali dan menamatkan silibus selepas sebulan pembelajaran atas talian.Platform atas talian juga disediakan buat para pelajar berkomunikasi dengan guru setelah waktu persekolahan. Ada juga sekolah yang mengadakan sesi latihan dan simulasi oleh guru mengenai prosedur memasuki sekolah, menghadiri kelas, membasuh tangan dan makan.

Mereka menetapkan tiga laluan masuk yang berasingan untuk tingkatan yang berbeza seterusnya dilakukan pemeriksaan suhu. Sekiranya suhu pelajar tidak normal, dia akan dibawa dengan segera berjumpa doktor di kawasan pengasingan.

Ketika waktu makan pula, aktiviti membasuh tangan dilakukan mengikut tingkatan. Di sebuah sekolah di Xishan, meja-meja kantin telah ditanda dengan nombor bersiri, dan setiap pelajar perlu duduk mengikut nombor yang ditetapkan.

Sekolah Wuxi Meili pula menetapkan sebahagian pelajar makan di kelas dan sebahagian lagi makan di kafeteria dengan meja berasingan. Keadaan psikologi pelajar juga diambil perhatian khusus kerana kebanyakan mereka menghadapi tekanan untuk menjalani peperiksaan di waktu yang sukar ini.

Bagi Yun Tao, yang bekerja di syarikat kejuruteraan di Beijing, dan anak perempuannya yang berumur 16 tahun, kehidupan harian mereka menjadi agak sukar dari biasa. “ Saya berasa letih memasak tiga hari sekali untuk anak’ katanya.

“Selain perlu menjaga aktiviti sehariannya, saya juga perlu meluangkan masa yang banyak untuk menyelia pelajarannya pada masa yang sama saya perlu menguruskan pekerjaan harian saya. Saya berasa tidak begitu produktif seperti di tempat kerja.”

Selain itu, berlaku pertambahan masalah psikologi. Terdapat peningkatan yang mendadak dalam keganasan rumah tangga yang sememangnya sudah menjadi masalah serius di China sejak dahulu lagi.

Dari segi teknologi pula, teknologi pengesanan muka bertambah baik. Syarikat perisian pengesanan muka di China kini mendakwa boleh mengesan muka walaupun dengan pemakaian topeng muka.

Eksport dari China juga jatuh sebanyak 17.2 peratus pada Januari dan Februari tahun ini. Kerajaan berharap terdapat pemulihan pada bulan Mei, namun mungkin tidak terjadi disebabkan negara-negara lain juga mengalami kemerosotan ekonomi.

Kebanyakan negara sedang melihat China untuk mendapat tahu bagaimana kehidupan setelah perintah duduk di rumah dihentikan. Namun begitu, masyarakat China juga masih berasa risau dan berpendapat mereka belum habis menghentikan virus serta tidak boleh berasa selamat dalam keadaan sekarang.

Masyarakat kita seharusnya perlu berseedia untuk menjalankan tanggungjawab dalam mematuhi prosedur yang ditetapkan sekiranya perintah berkurung ditarik balik bagi mengawal jangkitan wabak ini.

RUJUKAN:

1) Huaxia (30 March 2020). Schools begin to reopen in China amid strict measures. Retrieved 4 May 2020 from http://www.xinhuanet.com/english/2020-03/30/c_138931813.htm

2) Huaxia (28 March 2020). China’s Wuhan reopens subway, railway station. Retrieved 4 May 2020 from http://www.xinhuanet.com/english/2020-03/28/c_138926565.htm

3) Emilia Jang (16 April 2020). China proposes 2.5 day weekend to encourage people to shop following the coronavirus crisis. Retrieved 4 May 2020 from https://www.google.com/amp/s/www.dailymail.co.uk/news/article-8220759/amp/China-proposes-2-5-day-weekend-encourage-people-shop-following-coronavirus-crisis.html

4) Frank Hossack (16 April 2020). You Must Spend Money If You Want 2.5 Day Weekend, That its. Retrieved 4 May 2020 from https://www.thenanjinger.com/news/nanjing-news/you-must-spend-money-if-you-want-a-2-5-day-weekend-that-is/

5) James Palmer (11 March 2020). China’s New Normal. Retrieved 4 May 2020 from https://foreignpolicy.com/2020/03/11/china-new-normal-coronavirus-pandemic-quarantine-ai-fen-propaganda/

6) Lu Hai Liang (1 May 2020). Life After Lockdown: How China Went Back to Work. Retrieved 4 May 2020 from https://www.bbc.com/worklife/article/20200430-is-china-going-back-to-normal-coronavirus-covid-19